TERTULIA: hezkuntza lehentasuntzat hartzea al da blokeoa gainditzeko gakoa? - Arrosa\nHezkuntza publikoan hirugarren greba egin zuten herenegun Araban, Bizkaian eta Gipuzkoan. Lakuako Gobernnuak dio langileen erdiek eskasek egin dutela; sindikatuek adierazi dute «oso erantzun zabala» izan duela, nahiz ez duten daturik eman. Martxoan ere egin zuten greba, eta joan den asteartean ere bai. Negoziazioetan aurrerapenik ez dago, ordea, eta hurrengo ikasturteari begira jarri dira. Gatazka ez dago konponbidean, eta datorren ikasturteari begira dira. Blokeo horri begira jarri gara gaurko tertulian, Sonia Gonzalezekin eta Mikel Goñirekin.\nPosted in ZebrabideaTagged #eredu #finlandia #greba #guraso #hezkuntza #ikasle #lakua #lehentasun #murrizketa #ondorio #portada #protesta #sindikatu #tertulia\nog. Mai 25 , 2017\nEuskal Herria meets Jamaika\nTxatoren Txokoa | Isabelle Mellénen “Tierra de Damas”


Goizean goiz zabaldu zen bidean Zarautz zeharkatuko zutela eta, hamarretarako, greba-egunean bezain hutsik zeuden fabrikak, langile gehienak plazan, txistulariak, ezpata-dantzariak... Abuztuko Amabirjinaren egun handia ematen zuen.\nUdaletxeko fatxadak lau zutabe potolo zituen, tenplu erromatarren antzera triangeluan bukatuta. Goiko solairuan zegoen balkoia, zutabeen arteko bost hutsunetan enkajatuta eta, momentu hartan, jendez lepo.\nSukaldeko balkoitxora atera zen Irene, alabekin estutuz ez zirelako hirurak sartzen.\n— Etorri gurera, emakume! —Antonia lagunak, aldameneko eraikinetik—. Hobeto ikusiko duzue eta!\nBerez, urrutiago zegoen haren etxea udaletxetik, baina hango miradoreak! Zalantza-plantak egin zituen Irenek onartu aurretik. Antoniarekin batera antolatutako txokolatada ederrean egona zen olabeagatarren palazioan. Banco Guipuzcoanoko zuzendaria zen Patxi etxeko jauna eta bistan zegoen: pasillo zabalak, aretoak, Vatikanokoen pareko altzariak... Eta dena txukun-txukun, goizeko hamaikak ez ziren arren. Zer ikusirik ez Ireneren kobazuloarekin, Joxepi urakanaren opari.\nAi, Joxepi! Ezin arrastoan sartu. Azkena, San Inaxio martxarena. Udaberrian, letra berri bat ekarri zuten batzokikoek herriko umeek abesteko. Euskara ederragoan idatzita zegoen, adibidez, “Lur” esan beharrean, “Ludia”, eta horrelakoak. Ba, Joxepi temoso hark, ezetz, ez zuela nahi. Hango negarrak! Non eta batzoki erdi-erdian. Oparien bitartez konbentzitu behar izan zuten. Iritsi da uztailaren azkena eta ekin dio ume-abesbatzak ereserkia kantatzeari: Iñaki / Jainkoak bialdua / Ludian izateko / Josuren gudarien burua... Koru harmonikoaren atzetik, ordea, ahots burlati bat hitz zaharrekin kanka-kanka: Inaxio / gure patroi haundia / Jesusen konpainia... Joxepi!\nOroitzapenen amorrua disimulatzen saiatu zen Irene, Antoniak ez zezan pentsa berarekin lotura zeukanik. Han pianoa! Udarako arratsaldeetan, leiho irekietatik behera jaisten ziren Itziar eta Arantzazu Olabeagaren sinfoniak, zerutik bezala. Bego zaharregia zen hasteko eta Joxepi...\nAntoniaren aldamenean atera zen balkoira petxua handituta. Erregina eta markesa. Jendetzaren oihuak zirela-eta, ezin aditu diputatuek esana. Lehen Monzon, gero Irujo. “Gora Euzkadi askatuta!” bukatu zuen hark ukabila estutuz, eta plazak aho batez erantzun. Esquerra Republicanako diputatuak aurkeztu zituen, haiei hitza emateko.\nEz zen kasualitatea katalanak han egotea: Sabino Aranaren hilobia bisitatzera zeramatzaten pnvkoek, haiekiko solidaritatean utzi baitzuten jeltzaleek parlamentua, protestan.\nDiputazioetan nork agindu zen arazoaren muina. Joxe eta Xebas ez ziren konturatzen: hiru urte ditxosozko Errepublika ekarri zutela eta, artean hauteskunde probintzialak egin ez zirenez, Madrilek aukeratzen zituen hango mandatariak, Madrilen interesak defendatzeko.\nArgi geratu zen Ardoaren gerran. Lehen ministroaren tronua eskuratu bezain pronto, buru-belarri hasi zen desegiten Lerroux eskuindarra ezkerrekoek aurretik egina, adibidez erreferendumean aprobatutako autonomia estatutua. Gutxi balitz, iragarri zuten ardoaren arantzelak igo behar zituztela, eta han bota ziren gainera euskal udal pila bat, Donostiako alkate sozialista buru. Joxek zioen ardoaren arantzelak omen zirela udalen aurrekontuen erdia eta handik matxinada; Xebasen arabera, berriz, Madrilek autonomia estatutua gelditzearekin nahikoa ez eta kontzertu ekonomikoa kendu nahi zuen.\nProbintzia defendatuko zuten taxuzko diputazioek; txakurrak, ordea, zaunkarik ez jabeari eta udalek bilerara deitu zuten gobernuarekin zuzenean negoziatuko zuen ordezkaritza aukeratzeko.\nGobernuak debekatu arren, bilera egin, egin zuten, baina hala moduz, udal ordezkari gutxik ekidin baitzituzten errepide-kontrolak eta Poliziaren trabak.\nHorixe ari zen gogoratzen diputatu katalanetako bat udaletxeko balkoian. Jendetzak eman zion oihartzuna bukaerako oihuari: “Visca Catalunya lliure! Visca Euzkadi lliure!”. Ondoren, txistulariek negar-puntuan jo zuten Agur, Jaunak eta, denak autoetara igota, sekulako txalo eta aupaden artean abiatu zen segizioa ikurrina eta senyera erraldoi bik osatutako arkuaren azpitik.\nParentesia itxita, sentipen deseroso bat utzi zuten plazan, irreala izan ote zen, zapore gazi-gozo bat. Lanera itzuli beharra zuten, bizitzak berdin-berdin jarraitu zuen. Edo horixe uste zuten.\nOrdu bata laurden gutxitako kanpaia: Joxe iristear eta, artean, mahaia atondu gabe. Geroxeago etorriko ziren Paki Begorekin eta Xebas. Azkena beti, Joxepi. Hain zaila al zen enkarguetatik zuzenean etxeratzea? Ez al zuen ama itota ikusten?\nUdararako, etxebizitza alokatu zioten koinatuek Madrilgo jaun bati, eta Joxerenean zeuden geroztik. Brigida Plantxadorak egin zituen bitartekari-lanak eta, egiak esaten hasita, sardinak latan bezala bizi ziren bi familiak, lan guztia Ireneren bizkar zegoela.\nKalean, marruak: “¡Viva España!”; etxeko eskaileretan, burrunba. Ate-danbateko basatia: ikusiko zuen Joxepi sorgin horrek! Sukaldera, berriz, Bego sartu zen, zuzenean balkoitxoraino.\n— Udatiarrak, ama!\nBerrogei edo berrogeita hamar lagun, trajea zein albornoza soinean, batzuk serio demonio beso faxista altxatuta, besteak kalejiran irribarretsu. Ipar kaletik zetozen, udaletxerantz. Balkoitik zintzilik jarraitzen zuen ikurrin batek, goizeko ilusiotik arrasto bakarra.\n— ¡Muera la República!\nPaki iritsi eta haiekin estutu zen balkoitxoan:\n— Han don Cesar Mendoza! —haien apopiloa seinalatuz. Gizon iharra zen, kaskamotza eta antiojo beltz potoloen azpian sudurluzea—. Eta han andrea, doña Maria del Rosario, beti ondoan. Baietz komunean ere bakarrik ez utzi! Lepotente halakoa... Infanteen antzera jantzita zaraman semea. Ematen din Gran Hotel osorik hartu duela, itsasoari begira hamar neskame eta guzti. Baita zera ere: esan nionan Florentina Azkuek lagunduko ziola arropa garbitzen eta lisatzen... horixe egiten diten kanpotarrek, ezta? Ba doña Maria del Rosariok ezetz, misterio handiz. Seguru nagon gauerdian joaten dela Salbideko labaderora, eta gero etxe barruan zabaldu. Lepoa egingo niken!\nEz Irenek ez Begok erantzun zioten. Ahoberokeria baino, inkontinentzia zen Pakiren arazoa.\nIritsi zen inbasioa udaletxe ateraino eta hango langileetako bat irteten harrapatu. Larrua jokoan, bidea libre utzi zien. Joxe barruan egongo zen; gai zen heroiarena egiten hasteko.\nPlazan, taldetxoetan sakabanatu ziren hitz eta pitz. Don Cesarrek txorien moduan mugitzen zuen burua, alde batetik bestera bixi aldatuz, emaztearen ondoan.\nBalkoiko ateek kraska, eta lauzpabost udatiar atera ziren. Ikurrina bota eta Espainiako banderatzar bat zabaldu zuten, Primo de Riveraren garaiko hori-gorri itsusia, piper potoa. Behekoak txaloka eta bibaka hastean, goikoek besoa jasoz erantzun zieten.\nKale Nagusitik agertu zen Joxepi; eskerrak! Ezkaratzera sartu zen, noiz eta hainbat mendigoizale gazte korrika zetozenean, alkandora hutsean. Zuzenean jo zuten faxistengana.\n— Ama, Sanson Azpeitia!\nIzua don Cesarren aurpegian. Florentinaren semeak zakar baztertu eta lurrera bota zuen belar ebakia bezala, antiojoak baldosetatik arrastaka. Madrildarra lau hankatan saiatu zen haiek aurkitzen, itsumustuan: kolpe-dantza hasita, txiripaz ez zioten burua zapaldu. Doña Maria del Rosario aingeru baten moduan sartu zen ero guzti haien erdira; antiojoak mimoz hartu eta senarra besotik gidatu zuen enbatatik kanpora.\nIrene alabaren aurrean jarri zen, barrurantz bultzatzeko. Eskerrak neskak besterik ez zituen mundura ekarri.\nUdazkenak ere, lasaitik gutxi. Idiakez santuari epaiketa errepikatu eta libre irten zen. Milaka lagun zeuzkan zain Getarian; Gabriel goiaingeruari ez zioten ongi-etorri beroagorik egingo. Euforiko etxeratu zen Joxe, alaba nagusia hiltzaile hari entregatzeko gai zela. Bego koitadua, emakume-gorputz barruan artean ume.\nEta Espainia aldean, zaharrak berri: anarkistak eta sozialistak armak pilatzen ari ote ziren, iraultza... Dendetan eta labaderoan beste konturik ez. Urriko greba, halere, ez zuen inork horrela espero. Goiz batean hasi zen eta udaletxera sartu gabe jo zuen Joxek batzokira, Beristain udal idazkariarekin eta Anjelmari Izetarekin batera. Irenek normal bidali zituen neskak eskolara, enkarguetara irten aurretik. Jainko maitea: txakurrik ere ez Kale Nagusian! Beldurtuta, etxera bueltatu eta juxtu hartu zituen alabak, pozak txoratzen eskola itxita zegoelako.\nArratsaldean, Joxepi ohi bezala bakarrik bidali nahi ez eta harekin eskutik hurbildu zen jela-fabrikara; puska bat nahikoa, pertz handi batean jarrita jana ez galtzeko. Erregearentzat Espainiako ateak bezain itxita zegoen.\nPakik kontatu zion herria oso-osorik geratu zela. Antoniak, gerra-hotsa aditu zela irratitik Asturias aldean. Florentina Azkuek, Mondragon matxinatu zela.\nFreskerako azken gauzekin inprobisatu zuen afaria. Joxe azaldu ere ez; batzokian ibiliko zen mundua salbatzen. Etxekoak, hor konpon.\nBat-batean, sukaldeko bonbilla itzali zen. Kandelak bilatu zituen armairuan, txikitan bezala pizteko. Izu-zirrara: eta bitartean norbait sartzen bazen? Non arraio zegoen Joxe arlote hori haren premia zeukatenean?\nAuskalo ze ordutan etxeratu zen; berandu. Eta lehenengo argiekin, gosaldu gabe demoniozko batzokira. Egia da gauza handirik ez zegoela ahora eramateko: esnezaleak baserrietatik jaisteko beldur, okindegi eta denda guztiak itxita... mahai-zati bat jan beharko! Puskak hobeto aprobetxatzeko, otordu guztiak koinatuekin egitea erabaki zuten.\nHurrengo egunean, labaderoan aditu zuen politikari inportanteren bat atxilotu zutela Mondragon aldean, herriak Errusia ematen zuela.\n— Hango Santa Agedako balnearioan egin zinan ederra zerak! —Florentinak. Eta kantatzen hasi zen—: Hil da Canovas, fuera Canovas! Pikaro gaizki eziya, galdu zituen gari-zelaiak, gailendu zaio sasiya...\n— Viva Angiolillo! —kastillana batek, ezkerreko ukabila altxatuta. Beti isilik, senar anarkista omen zuen.\nSalbide Txiki baserrian bizi zen Florentina, kaletik gertu. Ireneri etxera laguntzeko esan eta marmita-erdi esne eman zion. Horri esker, arratsalde osoa jardun zuten koinatek ahiak prestatzen, eta kroketak biharamunerako. Despentsan, sei patata eta lur lehorra.\nEmakume-eskuadroiak ikusten ziren, denda batetik bestera ateen zirrikituetatik barrura begira. Urdaiazpiko-hezurrekin egositako zopak laster bihurtu ziren ur bero huts. Egoera ez bazen laster bere onera itzultzen, arratoien ehizan hasiko ziren sukalde askotan.\nPatatak ere agortu eta Pakiren azkenekoekin osatu zuten laugarren eguneko bazkaria: garbantzuak. Denak mahaian zain zeudela agertu zen Joxe; lapikoa ikusi, muturra okertu eta kalera itzuli zen berriro. Xebasek ezin disgustua disimulatu: horrelakoetan berak hartzen zuen min gehien.\nGarbantzuen salda afaldu ondoren, ohean itxaron zuen Irenek luze, senarra noiz etorriko.\n— Gabon —Joxek, damu-ahotsez. Ondotxo zekien noiz eskatu barkamena!\n— Gau on? Bihar zer jatekorik ez.\n— Nola “eta”?\n— Kezka handiagoak dauzkat! Kataluniako Errepublika aldarrikatu dute... bo, ez duzu ulertzen.\nBiluztu eta muturtuta oheratu zen, hormara begira.\nBurua zorrozten omen du barauak: eguerdian, esperantza jarri zien alabei plateretan; gauza tristeagorik! Aukera bakarra zeukan: Miren Xales.\nUtikan lotsa, utikan erreparoak; tripak orroka zelatatu zuen ezkaratzean sartzen harrapatu arte. Bixi-bixi sartu zen haren atzetik; Mirenek salto eman zuen beldurrez.\n— Jexus, emakume!\n— Barkatu... —eta eztarrian trabatu zitzaizkion hitzak. Ez zen erregutzeko jaio; mila aldiz nahiago goseak jota hiltzea! Nola erori zen hain baxu? Ezin zien, baina, alabei hori egin. Amorruak eztanda egin zion barruan; zeini bota, ordea, desgrazia guztien errua?\nXalesek eskua hartu zion goxo:\n— Orain ez. Etorri hadi gauerdian.\nIreneri malkoz bete zitzaizkion begiak. Hain nabarmena zen bere beharra?\nXebasekin hurbildu zen, kontu handiz serenoa saihesteko. Lakari bat babarrun eta zaku bat patata jaso zituzten ordainetan, eta informazio baliotsua: ze baserritan ari ziren haragia saltzen.\nEguzkia irten aurretik abiatu zen Xebas bizkiaren bizikletan, bai eta sei haragi-puska handirekin etxeratu ere, trapuetan bilduta: nahiz eta txahalaren lepoaldekoa zen, solomilloaren pare ordaindu behar izan zuten. Irene trapuak bihurritu eta bihurritu ibili zen, odol-tantak frijitzeko. Ez ahal zen amesgaizto hura bukatuko!\nMondragonen, politikaria erail omen zuten: karlisten diputatuetako bat zen Espainiako Kongresuan, Oreja jauna. Eta, Asturiasen, iraultza komunista piztu omen zen. Edo sozialista. Madrilek armada osatu eta Afrikako heroiari eman omen zion ardura, Franco jeneralari. Kanoikadak, tiroak, batailak. Hildakoak. Fusilamenduak. Ez Frantzian edo Alemanian, Gerra Handian bezala: gerra-hotsa kostaldetik zetorren. Etxe aldamenera iritsi gabe ere, egun gutxian erakutsia zien norberaren txarrena azaleratzen zuela. Artaldea borrokan, otso-festa. Orain bazekiten.\nPilarika egunean hasi zen atertzen. Dendak zabalik, Joxek etxean afaldu zuen aspaldiko partez, emazte eta alabekin. Gero, Joxepi geratu zen amarekin harrikoa egiten, inoiz ez bezala pentsakor:\n— Egia al da guardia bati petardoa jarri diotela buruan? Eta apaiz bat goitik behera ireki dutela txerrien moduan?\n— Joxepi —doinu serioz.\n— Ama... gu nazionalistak gara?\n— Gu euskaldunak gaitun.\n— Eta Begoren lagunak?\nAkabo! Tranpa hori?\n— Haiek ere euskaldunak ditun... baina beste ideia politiko batzuk zauzkaten.\n— Horixe. Baina euskaldunak, igual-igual.\nUdaberrian, une batez eman zuen Olerti Eguna zela-eta adiskidetuko zirela tradizionalistak eta abertzaleak; espejismo hutsa. Ados, udalbatzak jaso zituen idazle eta euskaltzaleak, Urriza alkateak euskararen aldeko hitzaldia eman eta kale bati Lizardiren izena jarri zioten, baina koskak urrun zeuden berdintzetik.\nAlabak baietz buruarekin, lasaitu gabe. Nondik zetorkion bat-bateko interes hura? Hamaika urte pasatxo zituen; bere okerren argitan eta Begoren itzalean, oso gutxi ezagutzen zuen Irenek sortzen ari zen pertsonatxoa.\n— Erdaldunak zerura al doaz?\n— Jakina! Baldin eta merezi baditen; nork esan din kontrakorik?\n— Eta komunistak?\n— Guztiok. Tira, segi ezan ohera!\nMargaritak ziren Begoren lagunak, tradizionalista sutsuak. Nola sentituko zen Joxepi ikusita ahizpa perfektua arerioekin lerratu zela? Bata abertzalea, bestea karlista, Euskal Orria-n agertutako narraziotxo haren antzera: Mirentxu eta Loretxo izeneko bi lagun, nor bere bandokoa.\nNazka ematen zuen politikak, nazka manifestazioek, nazka estura sentitzeak, indultuek, gezurrek. Ez, maitasunak salbatuko du gizona, eta horixe kontatu beharra zegoen, maitasunezko istorio bat, politika santuaren gainetik. Euskal Orria irudikatu zuen, bere testua erdi-erdian. Neska abertzalea eta mutil tradizionalista.\nZirrara sabelean. Gaztetan, esku ona zeukala zioten mojek... Eta harrokeria bekatua zela; Miren Xalesek ere idazten zuen, baina urrun zegoen haren trebeziatik, urrun haren bizimodutik. Antonia behar zuen faro, ama perfektua izatea. Orduan, zer dela-eta begiratzen zion bihotzak Xalesi?\nPixka batean utzi zion amesten bere buruari, horixe besterik ez baitziren, amets inozoak. Begira bestela zer gertatu zen ikastolako maistra-lanarekin, ez zela gai izan Xalesi ezer ere erantzuteko. Auskalo zergatik; Joxeri aurre ez egiteko? Aukeratu behar izanez gero, Joxe umiliatu ala berak lan egin, argi zeukan lanean hasiko zela, inongo eskrupulurik gabe. Orduan, zer zen? Bertigoa? Beldurra saiatze hutsari?\nNegarrez hasi eta burkoan iltzatu zuen aurpegia. Izeta eta Joxeren barre-algarak plazan; garaiz zebilen lo-plantak egiteko.


"Ikastaro parte-hartzaile bat egingo dugu, teoria zein praktika landuz" - Aramaio - Goiena.eus\nEneko Azurmendi 2017-05-05 09:40\nOso praktikoa izango da. Helburua da jendea animatzea garagardoa etxean egin dezan. Beraz, nire ustez, ariketa onena da garagardoa bertan egitea, guztien aurrean. Hala, ikusi egiten dute nola egiten den. Soilik teoria azaltzen baduzu, askoz ere zailagoa da.\nTeoria eta praktika, beraz.


Irekia Eusko Jaurlaritza - Gobierno Vasco :: Guztira 2.660 pertsonak eman dute izena Udaltzaingoaren bigarren hautaketa-prozesu bateraturako, 26 udalerrik eskainitako 226 plazetako bat betetzeko aukera izateko\nGuztira 2.660 pertsonak eman dute izena…\n<img src="https://www.irekia.euskadi.eus/uploads/cover_photos/47954/original/IMG_4114.JPG" style="max-width:100%" alt="Kontseilua Bilkura" />\nKontseilua Bilkura Iturria: Irekia\nLehenengo sarbide-probak irailean egingo dira\nGuztira 2.660 pertsonak (1.979 gizonezkok eta 681 emakumezkok) eman dute izena Polizia eta Larrialdietako Euskal Akademiak deitu duen bigarren hautaketa-prozesuan, Euskadiko 26 udalerrik eskainitako Udaltzaingoko oinarrizko eskalako 226 udaltzain-plazetako bat betetzeko aukera izateko. Onartuen behin-behineko zerrenda abuztuaren 24an argitaratuko da, eta egun horretan emango dira argitara azterketa-egunak ere. Proba teorikoak irailaren amaieran hastea aurreikusten da, eta prestakuntza-ikastaroa urtarrilean egingo da.\nEuskadin Udaltzaingoaren LEP bateratua egiten den bigarren aldia da, ete ekimena Segurtasun Sailak jarri zuen abian Eudel ? Euskadiko Udalen Elkartearekin elkarlanean. Polizia eta Larrialdietako Euskal Akademiako Zuzendaritza Kontseiluak uztailaren hasieran onartu zituen hitzarmen berria eta hitzarmena borondatez eta aurretik izenpetzea erabaki zuten 26 udalerritako udaltzaingoetan hutsik dauden plazak betetzeko oinarri zehatzak.\nOraingo deialdian Udaltzaingoko oinarrizko eskalako 226 udaltzain-plaza eskaintzen dira 26 udalerritako premiei erantzuteko. Lehenbiziko aldiz egin dute bat deialdiarekin hiru hiriburuetako udalek, eta Bilbok 110 plaza, Gasteizek 28 eta Donostiak 8 eskaintzen dituzte. Honakoak dira udaltzain-plazak eskaintzen dituzten gainerako udalak: Portugalete (12), Sestao (9), Barakaldo (8), Santurtzi (6), Eibar (5), Bergara (4), Plentzia (3), Zumaia (3), Elgoibar (3), Gernika (3), Erandio (2), Mungia (2), Berango (2), Abanto-Zierbena (2), Amorebieta (2), Amurrio (1), Legazpi (1), Balmaseda (1), Beasain (1), Basauri (1), Ordizia (2), Pasaia (3) eta Ermua (4).


GABON HAUETAN BIDEO-JOKO TAILERRA DOAN FAMILIAN EGITEKO\nHabian! proiektuaren ekitaldien programaren barruan, Scratch programazioaren bidez familian bideo-joko bat sortzeko tailerra antolatu du Oarsoaldea Garapen Agentziak.\nTailer hau urtarrilaren 2an eta 3an izango da 10:00etatik 13:00etara Torrekuan, Skura Mobile enpresaren eskutik, 10 urte baino gehiagoko haurrei zuzenduta dago, eta pertsona heldu batekin batera, bideo-joko bat garatu ahal izango dute. Tailerrean parte hartzeko ezagutza berezirik ez da behar eta bertaratzen direnek, bere bideo-joko propioa programatzen ikasteaz gain, familian egin ahal izango dute.\nScratch bidezko bideo-joko tailerra (programazio-lengoaia librea, erabiltzeko erraza eta doakoa), Errenteriako Torrekua eraikinean emango da (Jautarkol Plaza z/g 20100 Errenteria) eta doako bi saio izango ditu, lehenengoa urtarrilaren 2an eta bigarrena hilabete berdineko 3an eta biek 3 orduko iraupena izango dute. Tailerra emango duen enpresa SKURA MOBILE da eta parte-hartzaileek ez dute bakarrik bideo-joko bat egiten ikasiko, etxean egiteko ezagutzak ere jasoko dituzte. SKURA MOBILE mugikorretarako aplikazioen garapenean jarduten du, bereziko Android eta IOS. Gailu hauek eskaintzen dituzten teknologietan, GPSn, Bluetoothean, NFCn… espezializatuta daude, baita beste gailuekin komunikatu araztean ere, egun “gauzen Internet” bezala ezagutzen dena.\nSKURA MOBILE Habian! Teknologia Kreaktiboko programaren bidez Torrekua eraikinean lanean ari da egun. Habian! Teknologia Kreaktiboa egitasmo teknologikoak garatzen laguntzen dituen hazitegia da, mentorizazio eta aholkularitzaren bidez, ekintzailetasun sozial eta kolaboratiboaren ikuspuntutik. http://adn.errenteria.eus/habian/teknologia-kreaktiboa/.\nJulen Mendoza Errenteriako alkatearen hitzetan “Habian! proiektuaren bidez Errenteria eta Oarsoaldeko ekonomia eraldatu nahi da, sorkuntzan eta elkarlanean oinarritutako eredu batean bihurtzeko”. Horretarako bi haztegi jarri dira martxan: Habian! Fabrika Kreaktiboa eta Habian! Teknologia Kreaktiboa. Teknologia berrietan, artisautzan edo bestelako ofizio sortzaileetan oinarritutako proiektuekin datozen ekintzaileei laguntza zerbitzua eta jarduera bertan garatzeko espazioa eskaintzen zaizkie. Tailer honen bidez, Torrekuan egiten denaren berri eman nahi da eta, era berean, teknologia pertsonengana gerturatu.\nIzen-ematea bakarra da bi saioentzat eta epea abenduaren 29an bukatuko da edo tailerraren 12 tokiak betetzen direnean, izen-emate ordena errespetatuz. Izena-emateko edo zalantzarik izanez gero, 943 494 129 telefonora dei daiteke edo habianteknologia@oarsoaldea.eus helbidera mezua bidali. Parte hartzaileek tailerrera bere ordenagailua (eramangarria) ekarri beharko dute. Ez balukete, habianteknologia@oarsoaldea.eus idatziz antolatzaileekin harremanetan jarri beharko lirateke.


Martxoak 15: Klima aldaketaren aurkako ikasle Greba Orokorra Europan - Floreaga Salestar Ikastetxea - Azkoitia\n2019-03-14 by Agenda 21 Iruzkina idatzi\nMartxoaren 15erako mundu osoko eskoletan Klimaren Aldeko Greba deituta dago, milaka gazte irtengo dira kaleetara ikasketak utzita. Udazkenetik ostiralez ostiral zabaltzen doan protestaren protagonistak 15-17 urteko gazteak dira, Greta Thunberg suediarra hartu dutenak erreferentzia nagusi. Belaunaldi berri baten lehen aldarria?\nDatorren martxoaren 15ean Europako ikasle greba erraldoia deitu dute borrokarekin jarraitzeko.\nHona hemen DBH 3 mailako ikasle batzuk egindako bideoa konzientziazioa bultzatzeko asmoz!


Fer-ne cinc cÃ¨ntims\nGerardo Markuleta: Poeta katalan garaikideak. Antologia\nZaila da labur azaltzea katalan poesiaren XX. mende oparoak emandakoa. Gerardo Markuletak argazki bat dakar hemen Urrezko Bibliotekara, sakona eta ederra, hitzaurre labur baina baitezpadako batekin. Bertan azaltzen du antologoak Literatura Unibertsala bildumako Poeta katalan garaikideak (Ibaizabal, 1997) haren bigarren edizioa dela hau, diferentzia batekin; Vicent Andrés Estellésen “Goizean goiz heltzen diren kamioiak” poema bi balira bezala argitaratu ziren orduko hartan.\nPoetak kanonari jarraituz ei daude hautatuak: Josep Carner, Carles Riba, J.V. Foix, Joan Salvat-Papasseit, Pere Quart, Salvador Espriu, Joan Vinyoli, Gabriel Ferrater eta Vicente Andrés Estellés. Bederatzi horietatik sei –Vinyoli, Ferrater eta Estellés izan ezik– José Batllóren Seis poetas catalanes antologian daude, 1969ko erreferentzia garrantzitsua.\nArgitalpenak biziberritu egiten du beraz poesia anitz eta bikain hori, katalanez egina, XIX. mendean berdetu zena eta liburuan errepasatzen den XX. mendean loratu. Poeta hauek edaten dute korronte zabal batetik, modernismoak eta novecentismoak gidatutako Europako literatura handienetariko baten oinordekoak dira. Abangoardiak aberastu eta zelanbait berriro formulatu zuen lehen loraldiaren oinordekoak ere hemen daude irakurgai, Joan Salvat-Papasseitek erreibindikatu zuen biharamuna ageri baita liburuan. “Izan zaitezte poetak: harroak, ausartak, heroikoak eta, batez ere, egiatiak”.\nAntzeko zer edo zer gertatu zaio Markuletari ere. Bere lanaren garrantziaz ohartua da itzultzaile fina, baina ez dio gozatzeari utzi nahi, ikasteari utzi nahi, egiati izateari utzi nahi. Horrela bada, poeten hautaketan kanonari kasu egin arren, poemei eurei itzulpen aske eta sentimentalaren finezia eman die, soiltasun eder hori, olerkari denak bakarrik jarri dezakeena, ez galtzeko jatorrizkoaren musika eta pultsua. Markuletak berak dio zenbait poeta katalan apailatzerakoan bere irizpideak ez zirela zurrun-zurrunak izan: “Ez nintzen unibertsitate irakaslea ez eta kritikari akademikoa, poeta eta itzultzailea baizik. Hitz bitan esateko, nik poema bilduma bat egin nahi nuen, ez poeta bilduma”. Pere Quartek laburbiltzen du antologiaren asmoa, XX. mendeko katalan poetena ere badena, lirikoa bezain nazionala, altua bezain lurtarra, letrekiko maitasun handiarena: “Ilara luzerik ez, mesedez:/ kasurik onenean,/ ni hiltzean,/ zuek, guzti-guztiok,/ onak zein gaiztoak, /ni hil ondoan bizirik iraundakoak izango zarete beste barik”.


Aipatutako ebazpenaren jakinarazpen pertsonala egiten saiatu arren, ez da posible izan. Hori dela eta, iragarki hau argitaratzen da, ebazpenaren jakinarazpenaren balioa izan dezan, Administrazio Publikoen Administrazio Prozedura Erkidearen urriaren 1eko 39/2015 Legearen 44. artikuluan xedatutakoa betez.\nInteresdunak hamabost eguneko epea izango du, ebazpena argitaratu eta biharamunetik Aurrera, ebazpen horren aurka egoki ikusten dituen alegazioak, agiriak eta argibideak aurkezteko. Era berean, frogaldia eskatu eta egoki ikusten dituen frogabideak proposatu ahal izango ditu iragarki honen bosgarren paragrafoan zehaztutako lekuan.\nOrobat, ohartarazi egiten da urriaren 1eko 39/2015eko 64.2.f) artikuluak xedatzen duela ezen, prozedura hasteko erabakiaren edukiaz aurreikusitako epean alegaziorik egin ezean, erabaki hori ebazpen-proposamentzat hartu ahal izango dela, inputatutako erantzukizunari buruzko irizpen zehatz bat duenean.\nAipatutako espedientearen ebazpenaren testu osoa Eusko Jaurlaritzako Segurtasun Saileko Araubide Juridikoaren, Zerbitzuen eta Hauteskunde Prozesuen Zuzendaritzan eskura daiteke (Lakua I eraikina, E gunea, solairuartea, Donostia kalea 1, 01010 Vitoria-Gasteiz).\nVitoria-Gasteiz, 2019ko irailaren 26a.


Euskararen bigarren espedizioa amaitu dute gaur - Debagoiena - Goiena.eus\nEuskararen bigarren espedizioa amaitu dute gaur\nAitor Agiriano 2019-07-31 11:30\n'EuskarAbentura'-ko parte hartzaileak. Argazkia: EuskarAbentura\nUztailaren 1ean abiatu zuten aurtengo EuskarAbentura espedizioa. Bertan izan dira Irea Egaña oñatiarra eta Kattalin Linazisoro aretxabaletarra. Donejakue bidea jarraituz, 783 kilometroko ibilbidea egin dute Euskal Herria oinez zeharkatuz.\nEuskal Herriko zazpi lurraldeetako eta diasporako 16-17 urte bitarteko 120 neska-mutil geografia, kultura eta historia lagunartean ezagutzera eraman dituen oinezko espedizioa izan da EuskarAbentura. Hala, Irea Egaña eta Kattalin Linazisoro debagoiendarrek, errealitate linguistiko, sozial, ekonomiko nahiz kultural ezberdinetako beste neska-mutil batzuekin nahastuz, "oso aberasgarria" izan den esperientzia izan dute bizigai. "Oso ondo joan da. Emigrazioaren gaineko ipuin labur bat aurkeztuta eduki dut bertan izateko aukera. Aurrez ez nuen ezer berezirik espero, baina etorri eta gauza oso handia bizi izan dugu", dio Linazisorok. Egañak ere ez zuen horrelakoa izango zenik espero: "1936an Gernikan egon zen Habana ontziaren gaineko marrazkia aurkeztu eta bertan egoteko aukera izan dut. Oso interesgarria da".\n20 kilometroko etapak egunero\nUztailaren 1ean abiatu ziren, Maulen, eta gaur amaitu dute, Getxon, 31 etapatan banatuta gauzatu duten ibilbidea. Guztira, zehazki, 483 kilometro dira oinez egin dituztenak. Dinamika bertsua izan dute egunero: goizeko zazpietan esnatu, prestatu, gosaldu, eta 08:00etan lehen taldeak abiarazten zuen etapa. Bidean edo herrian bertan bazkaltzen zuten, eta, arratsaldean, orotariko ekintza ugari izan dituzte. "Batez beste, 20 kilometroko etapak egin ditugu aldiro. Eta egin ditugun ekintza ugarietatik, Orreagan Asisko Urmeneta komikilari nafarrarekin gozatutakoa azpimarratuko nuke", dio Linazisorok. Bestetik, Egañarentzat, Glaukoma taldeko Juantxo Arakamarekin izan ziren eguna da orain arte gehien gozatu duena: "Asko gustatu zitzaidan. Baita berba egiteko duen era ere".\nIritsi dira helmugara\nAzken txanpan Gipuzkoako eta Bizkaiko kostaldea zeharkatu eta gero, Getxon amaitu dute bigarrenez egin duten espedizioa. Eta, debagoiendarrek, gazte guztiei luzatu nahi izan diete gonbidapena esperientzia bizi izatera animatu daitezen. "Bere euskara areagotu, euskaraz hitz egin eta lagun berriak egiteko prest dagoen orori gomendatuko nioke, kristoren aukera eta esperientzia da-eta bizi duguna", dio aretxabaletarrak. Oñatiarrak ere gainerako partaideekin egin duen harreman ona adierazi nahi izan du: "Ez dut sinisten zenbat jende, leku ezberdinetakoak, ezagutu ditugun hemen. Eta egun guzti hauetan elkarren artean nolako erlazioak garatu ditugun. Itzela da!". Hala, alde batetik, "gogoz"; eta, bestetik, "pena pixka batekin" itzuliko dira debagoiendarrak etxera.\nGizartea Aretxabaleta Oñati


EUSKAL DANTZAREN BISIBILIZAZIOAREN INGURUAN LAN ETA IDEIEN BEGIRADA BATERATUA BERTAKO TESTUINGURUTIK NAZIOARTEKORA. – ADDE dantza\nADDEk dagoeneko egiten ari den lana komentatu eta zein beste ekitza bultzatu behar duen eztabaidatu. Egiten gaudena mahai gainean jarri eta zer egin dezakegun elkarrekin pentsatu bai elkarteak eta bai Konpainia eta sortzaileak. Lotura berriak elkarlotuz, euskal dantzaren mapa zabaldu eta sendotzeko.\n1. ADDEren ekintza planak eta egindako nazioartekotze ekintzak\n2. ADDEk bultzatutako Euskal Herriko Dantza Lanen Katalogoaren 2016. urterako deialdia\n3. 2016. urtean nazioartekotzerako mikro ekintzak\n4. Euskal dantzaren nazioartekotzerako mahai baten sortzeraren hausnarketa\nDantza Konpainiak, kolektibo eta sortzaileak.\nUrriak 24 larunbata\n30 October, 2015 /0 Comments/by ADDE


Denda + Biltegia\nDiego 2 meses atrás 12 iruzkin\nFaborito berriak izan daitezkeen aplikazioak\nAplikazioak partekatzen hilabeteak eman ondoren, aurkitu ditugun interesgarrienak biltzeko garaia da eta erabiltzaile askori bizitza erraztuko diete. Horretarako, 18 aplicaciones útiles para iniciar en Deepin eta edonork erabil dezakeena (edo behintzat begirada bat bota dezake). 2020ko abendura arte eguneratuta dago.\nUnplash-en atzeko planoa\nTodas estas son aplicaciones con las que tengo seguridad que funcionarán y que realmente encuentro productivas para el uso frecuente, por lo menos para determinadas tareas. En este caso recomiendo a nuevos usuarios y quizás a conocidos. Espero que ustedes encuentren alguna inspiración a esta lista. Así que aquí el redactor, quien les habla, escogió 17 aplicaciones favoritas para Deepin 2020an eta 2021ean ospatzeko. Komunitateko lau irizpideetan oinarritzen da zerrenda honetako aplikazio erabilgarriak zehazteko zure denbora merezi dezaten. Anima zaitez islatzen dutenak partekatzera:\nLibreOffice horietako bat da bulegoko suiteak alorrean emankorrenak Kode irekia. ODF estandar doako eta irekiaren sustatzaileetako bat da. Azken urteotan hobetu den arren, funtzionala da MUFFIN interfazea fitxen moduan sartzearekin. Zure lehiakideak dira Bulegoa bakarrik eta WPS.\nHiru aplikazio ditu: idazteko bat, kalkulu orrietako bat eta aurkezpenetarako azkena. Marrazketarako eta datu-baserako estrak ere baditu.\nDeepin dendan edo gurean eskuragarri dago Deepines denda.\nBuru mapak sortzeak ditugun ideiak antolatzen eta harrapatzen laguntzen du. Doako hegazkina Adibide horietako bat da jatorri batetik eta haren loturetatik ulertu nahiko genukeen gaia egituratzeko. LaTex, arrastatu eta askatu, irudiak eta abar bezalako formatuak onartzen ditu.\nMapa landuak egiteko gai zaren erakusteko, gogoko dituzun aplikazioen zerrendatik inspiratu zaitezke.\nDeskargatu dezakezu Sourceforge-tik edo zure paketea instalatzen (sudo apt install freeplane).\nNork nahi luke bere liburutegi antolatuarekin amestu? kalibrea hiztegiak, fikziozko testuak, komikiak eta abar antolatzeko aukera ematen du. Istorio berri bat ikertzeko edo sortzeko denbora duen edonork asko laguntzen du, baita abesti diskoteka edo filmen katalogoa izateak ere.\nHainbat antolaketa mota daude, egilearen, argitaratzailearen, motaren eta abarren arabera. Liburu bat gehitzen duzunean, informazioa gehituko da. Gainera, bilaketa-motor bat du, klasiko edo gogokoenak azkar topatzeko eta eguneratzeko.\nInstalatzeko, bilatu Deepin Store edo azkar sudo apt install calibre\nSoftwarea exekutatzen duen bezero larrienetako bat Leihoak. Oinarrituta dagoen arren Ardoa, eta hainbat bezero kudeatu behar dira, hau da ulertzeko eta sortzeko errazena lasterbideak. Deepin 15erako doakoa zen arren, zoritxarrez erosi behar da. Gainerakoarekin konformatu besterik ez dugu egin behar Lurruna (edo PlayOnLinux DRMrik gabeko jokoak instalatzen baditugu).\nOrain arte milaka programetarako adabak ditu bere katalogoan.\nGurutzea erosteko edo probatzeko erabilgarri dago webgunea.\nVLC bideo erreproduzitzaile ona da, suitzako labana batekin barruan. Erreproduzitu hainbat formatu eta aurkitu bideoak, musika eta irudiak. ¿Sekretu guztiak jakin ditzakezu multimedia ikusle honen? Bitartean, aurkitu batzuk larruazala beraz, pertsonalizatu eta bidali ahal izango duzu mahaigaineko ostirala.\nZerbait sinpletzat jotzen baduzu ere, nahiago duzun filma ikus dezakezu (a la Deepin Movies).\nEskuragarri dago Deepin denda edo azkar sudo apt install vlc\nEskuizkribua ipuin sortzaile morroia da. Sortu zure istorioak eta haiekin egituratu. Logikoena kapituluetan idaztea da, baina pertsonaien, gertaeren (bereizmenak) eta unibertsoaren "fitxategia" izango duzu. Kapitulu bakoitzak "laburpena" du, normalean gertatu ohi diren gorabehera batzuk ekiditeko eta berrikuspen sistema bat idazlanak berreskuratzeko.\nTestua aberastuta dago Markdown eta oharrak irakurleari bere testuingurua gogorarazteko. Bukatutako liburuak epub fitxategi batera esportatuko dira saltzeko edo partekatzeko prest, lehen gertatzen denaren arabera.\nPrograma biltegietan eskuragarri dago, azkar sudo apt install manuskript, edo zure webgunea.\nJDownloader ordainketa kontuaren laguntza duten hainbat webguneren deskarga kudeatzailea da. Mega, Dailymotion, YouTube, Google Drive eta abar bezalako zerbitzuekin funtzionatzen du. Zerbitzu bakoitza bere ezarpenekin osagarria da, bideoaren bereizmenaren arabera deskargatzeko edo fitxategiak deskonprimitzeko.\nHorrez gain, konponbidea laguntzen duen antikaptcha sistema eta esteken deskarga anitz ditu. Irtenbide ona edukia lortzen lan egiteko.\nEskuragarri dago Deepines dendan deskargatzeko (edo Java exekutagarri gisa deskargatzeko orria).\nDDrescure erabilgarria disko gogorreko akatsez ezabatutako fitxategiak berreskuratzeko. Aukeratu informazioa ahalik eta azkarren erauzi behar duzun partizioa eta gorde USB edo irudi batean geroago erreferentzia egiteko.\nHala nola, hainbat lehiakide baditugu PhotoRec, fitxategi motak aurkitzera bideratuta dagoena. Hori garrantzitsua izango da oporretako argazki eta bideo guztiak, bulegoko dokumentuak eta askoz gehiago aurkitzeko.\nInstalatzeko, bilatu Deepin Store edo azkar sudo apt install ddrescure\nEtxe bat antolatzea errazagoa da Sweet Home 3D. Era askotako estiloak, altzariak eta bestelako xehetasunak ditu eroso apaintzeko. Urbanizazioetatik hasi eta etxebizitzetara, diseinua mota guztietara egokitzen da.\nSweet Home 3D eskuragarri dago Deepin dendan edo azkar sudo apt install sweethome3d. Komunitatean, tutorial bat dugu ikasi zure diseinua minutu gutxitan sortzen.\nEgin garbiketa Deepin-en alferrikako espazioa askatzen laguntzen du disko gogorrean eta aurrez bila daitezkeen fitxategiak botatzen laguntzen du. Bleachbit Bete ezazu cachea, zakarrontzia, instalazio zaharrak eta beste erabiltzaile fitxategiak garbitzeko. Alferrikako edukia gordetzeaz gain, desinstalatutako programetako datuek sistemaren errendimendua murriztea eragozten du.\nEguneroko beste funtzioak betetzen dituzten beste programa batzuk daude Ubuntu Garbitzailea, Stacer edo propio Deepin konponketa. Argazki bikoiztuak ezabatzeko utilitateak ere badaude FSlint para, por ejemplo, revisar que archivos se copiaron accidentalmente. Ya no tienes pretexto para mantener limpio y organizado la PC.\nDeepin dendan edo tekla batzuetan erabilgarri dago sudo apt install bleachbit.\nKdenlive aurreratua da bideo editorea multimedia edukiak sortzeko. Funtzionalitate nagusien artean daude: pista anitzekoa, hainbat formaturen euskarria, izenburuak sortzea, efektuak eta trantsizioak, proxy errendatzea (aurrebista), ordutegia eta abar.\nJakina, ikus-entzunezko produkziorako baliabide asko daude, esaterako OBS zuzeneko emisioetarako, Natron postprodukziorako, eta abar.\nKdenlive biltegietan eskuragarri dago, bidez sudo apt install kdenlive, inkoherentziak sor ditzaketen liburutegi ugari instalatu beharko dituzu. Hori dela eta, bada Appimage irudia zerekin korrika egin dezakezu Appimage Launcher azken bertsioa lortzeko eta ondo funtzionatzeko.\nIzan trepeta komunitatea auzitara eraman du sintonizadoreak Deepin-ek egina. Conky adibideetako bat da. Gehitu denbora, ordenagailuaren egoera. Da hain polifazetikoa denbora librea baduzu bertsio hobea sor dezakezu.\nPertsonalizazio gehiago nahi al duzu? Komorebi horma-paper dotoreak egiteko balio du. Ez ahaztu gure mahaigaineko ostirala.\nPuedes instalar desde el repositorio Deepines, sea desde su tienda o vía terminal sudo apt install conky-manager conkys-widgets. Bada deskargatu eta mahaigainean gauzak gehitzeko tutoriala.\nVirtScreen tabletarako bigarren pantaila bat sortzeko aukera ematen du (izan Android edo iPad). Bigarren pantaila bat sortuz beste gauza batzuetarako jarduera anitzeko jarduerak egin ahal izango dituzu Txartel grafikoa ahalbidetzen du. Teknologia merkean oinarrituta, konfiguratzeko erraza da eta bereizmena malgua da pantaila dentsitate handikoa edo bertikalean lerrokatuta dagoen kontuan hartu gabe.\nLaburbilduz, ez duzu monitore berri bat konektatu beharrik Virtscreenek konferentzietan edo programa anitzekin lan egitean merke egin dezakeenean.\nInstalatzeko deskargatu zure deb fitxategia.\nDJek abestien bertsioak eraldatu eta hobetzeko gai izango dira Mixxx. 80ko hamarkadako saio bat edo, adibidez, Michael Jackson arrakasten maratoia egin nahi duzu? Azkenean, DJ birtual honek erreprodukzio zerrendak onartzen ditu, BPM ezartzen du eta abesti batetik bestera trantsizioak egiten ditu. Web irrati baterako zuzeneko emisioa egin nahi baduzu, horrek ere barne hartzen du.\nErraza da DJa jotzea pistak disketxietan jarrita. Orokorrean, bi disko birakin nahastu, trukatu, bolumena aldatu eta abar dituzu.\nDeepin dendan edo azkar eskuragarri dago sudo apt install mixxx.\nGIMP (edo Glimpse) irudiak modu aurreratuan editatzen ditu. Aukeratu, klonatu edo eraldatu bezalako hainbat funtzio biltzen ditu. Idatzitako mota guztietako pinturak, ehundurak eta iragazkiak onartzen ditu Python.\nFotomuntaketarako erabiltzen da batez ere, asmamen handiko marrazkietara hedatzen bada ere. Horrez gain, xehetasunak ukitzeko geruza ezagunak ditu. Hala ere, badira errazago menderatzen dituzten lehiakideak LazPaint edo marrazketa artistikoetara bideratuta, adibidez Krita eta OpenToonz.\nArgazki editorea hemen dago Deepin denda edo azkar sudo apt install gimp.\nIrabiagailua 3D irudien ereduan eta errendatzean oinarritutako tresna da, fotorrealista izan edo ez. Hainbat funtzio ditu, eskaintzen duen sormen askatasuna dela eta. Eskaintzeko puntu osagarria doako pluginak for CAD.\nEz zenuke kezkatu kubo gris batean hasteagatik. Kubo hau buztina balitz bezala eralda dezakezu. Sortu junturako beste forma batzuk eta editatu edo koloreztatu sareak itxura originala emateko.\nIrabiagailua biltegietan eskuragarri dago, hau da, sudo apt install blender. Ez da lortzeko bide bakarra, beno boluntario batek Appimage bertsioa sortu zuen azkena eskuratu ahal izateko.\nZerrendako zein aplikazio erabilgarritzat jotzen dituzu jada gogokoenak?\nEdo nahiago al duzu jatorrizko Deepin bakarrik?\n4.9 28 botoak\nDiego administratzaile eta sortzailea da Deepin Espainiako, funtzio ugariren artean Diego Egilea da gure webgunean eta Deepin Wikiaren kolaboratzailea da. Sistema eragilearen eta bere aplikazioen itzultzailea ere bada. Bere esaldi gogokoena hau da: "Korrika egitea bizitza da. Aurretik edo ondoren gertatzen den guztia itxaron besterik ez dago".\nMila esker Diego. Dagoeneko gorde dut informazio hori nire gogoko orrialdeetan.\nAplikazioen aukeraketa oso ona, batzuek entzun zuten, baina ez zekiten haiei buruz asko, eskerrik asko lankidetzagatik\nOso ondo Diego, denok irakurri beharko genukeen eskuliburu sakona gehituko nuke.\nAutoa Beno, bai, Deepin ez den programa berrien aukeraketa bat den arren. Hala ere, helburua izango da eskuliburua 2021erako gaztelaniara eta beste hizkuntza batzuetara iristea, guztiok irakurri ahal izateko.\nPrimeran, eskerrik asko Diego\nDiego, ez ditut kontuak lortzen.\nFaltan botatzen dut ... 12? 15 eskaeretatik.\nEskerrik asko zure esperientzia partekatzeagatik.\nErantzuten Jare GM\nNeure burua zuzentzen dut.\nGainerako aplikazioetara sartzeko fitxak ikusi berri ditut.\nEkarpen bikaina Diego, batzuk lehendik erabilitakoak\nMila esker partekatzeagatik 😉\nKaixo, artikulu polita, dagoeneko libreoffice, vlc eta gimp erabiltzen ditudanez, interesatu zaidana conky da, izan ere, hainbat parametro ikusteko aukera ematen du, hala nola, denbora eta memoriaren erabilerak ...\nGustatzen zaizkit MuseScore, Darktable, Audacity ... baina azken bertsioan dena\nEskerrik asko goiko aplikazioak partekatzeagatik. Animo\nHauetako asko lehendik ezagutzen nituen, baina beste batzuk ez, iradokizun interesgarriak, mila esker.\nTHE WIKI GAZTELANIAZKO PROFESIOAK DATU OINARRIZKO BASE BAT DAGO, 600 ARTIKULU BAINO GEHIAGO SISTEMA ERAGILEARI DAGOKION GUZTIARI BURUZ, GIDA ERABILGARRIAK ETA TUTORIALAK ERE. NON HASI LOTURA INTERESGARRIENAK BATZUK ERAKUTZEN DIZUGU:\nDeepin gaztelaniaz Copyright © 2021. Eskubide guztiak erreserbatuta


OSTADAR “B” VS ASKATUAK: JUNIORREN PORROTA – Ostadar SKT\nLarunbat hontan, ostadarreko neskek benta berriko kiroldegian jokatu zuten Cafes Aitona askatuaken aurka.\nPartida ez zen ondo hasi ostadarreko neskentzat, lehen laurdenean, 3-2 zonan defenditzen hasi ziren gure neskak Askatuaken tiroak geldiarazteko baina intentsitate gutxirekin aterata, gure ahultasunak erraz ikusten ziren eta Askatuakek aprobetxatu egin zuen, lehen laurdenean 2 triple segidan sartuta eta kanasta azpian erraz sartzen, 7-19ko emaitza lortu zuten.\nBi triple horien ondoren, bigarren laurdenean burumakur zeuden Ostadarreko jokalariak eta eraginez beste lau triple eta biko lau kanasta sartu zituzten, tiro libreekin 23 puntu sartu zituzten laurden batean, emaitza 16-42 utzitza. Ostadarreko neskak galduta zebiltzaten bai erasoan eta bai defentsan, tiro argiak ikusi gabe eta kontraerasoak sor eta geldi ezinean.\nBigarren zatia beste partidu bat izan zen, gure neskak burua altxa eta intentsitate gehiagorekin atera ziren jolastera, baina ez zen nahikoa izan hazituta zegoen ekipo batentzat, 3. laurdena 24-56 bukatuta.\nLaugarren laurdenean gogo gehiago jarriz eta kanasta gehiago sartzen hasi zen eta partiduko laurden hoberena lortu genuen. Defentsa onak egiten eta tiroak botatzen ez uzten baina beranduegi zen partidua irabazteko. 34-64 ko emaitza izan zuen partiduak.\nHurrengo larunbatean, Oiarsoren aurka jokatuko dute gure neskak, Lasarteko Maialen Chourraut kiroldegian, arratsaldeko 18:00tan.\n5 Maria Zulaika 3 puntu 1/2 TL\n6 Haizea Furundarena 0 puntu 0 TL\n8 Uxue Ariztimuño 11 puntu 1/2 TL\n10 Haizea Alvarez 0 puntu 0 TL\n11 Maria Alberdi 3 puntu 0 TL\n12 Uxue Anabitarte 15 puntu 1/5 TL\n15 Oihana Fu Otaegi 0 puntu 0 TL\n16 Nerea Calvo 2 puntu 0 TL


bioaniztasuna | EGUZKIBEGI ikastola\nTxoko Berdea Eskolako Agenda 21eko eskaparatea da nolabait, nun argazkiak eta urteko gaiari buruzko informazioa ipintzen da.\nAzken urteotan, Maribi Jugok lan honen ardura hartu du ilusioz eta beti zerbait ikusgarria egin du.\nIrakurri gehiago TXOKO BERDEA-i buruz\nBIOANIZTASUNA: INBADITZAILEAK EKIDIN\nGure aurtengo gaia zera da: “Bioaniztasuna : Inbaditzaileak Ekidin”.\nBeraz, nolabait iazko jarraipena da. Dena den, aurreko urteko gaiak ez dira inoiz ahazten eta ondorioz, hondakinak, mugikortasuna, energia, kontsumo arduratsua eta beste hainbat gai presente egongo dira. Hala ere, bioaniztasunak lehentasuna izango du, eta aurten ikusiko dugu nola hobetu daitekeen ikastolan . Bestalde, ikusiko dugu gure ingurunean zer-nolako espezie inbaditzaileak dauden, eta bereziki prebentzio lanean murgilduko gara.\nIrakurri gehiago BIOANIZTASUNA: INBADITZAILEAK EKIDIN-i buruz


Euskararen erradiografia Orion - Orio - Karkara.eus\nKarkara 2015-12-03 18:35\nOrio esukararen arnasgune dela jakina da, baina, nolako osasuna du? Abenduaren hirua gertu dela eta, euskararen erradiografia egin du Karkarak, gure hizkuntzak herrian zer nolako osasuna duen ikusteko.\nOrio euskararen arnasgunea dela gauza jakina da, herrian hizkuntza gutxituak arnas lasai hartzen duela, bere erabilera arrunta dela kalean, etxean, lagunartean eta beste esparruetan.\nKalera irten eta haurrak parkean euskaraz jostatzen entzutea da ohikoena, baita erosketak egiterakoan euskaraz ordaintzea ere. Baina, ba ote dakigu zein den birika horien benetako osasuna? Ezagutzen al dugu euskararen sakoneko egoera?\nEuskararen eguna gertu dela eta, Orion euskara nola dagoen ulertzeko erradiografia egin du Karkarak. Euskarak esparru desberdinetan duen presentzia ezagutzeaz gain, gure hizkuntzarekin harreman berezia dituzten hainbat pertsonen historiak ezagutzeko aukera izango du irakurleak.\nHizkuntza gaitasuna eta kale erabilera\n2011n eginiko estatistiken arabera, Orioko biztanle gehienak euskaldunak dira: %76, hamar lagunetik ia zortzi. Beste aldean, ia euskaldunak %13 dira, eta erdaldunak %10.\nAurreko urteetako datuei begiratuz gero, azken urteotan euskaldunen portzentajeak behera egin duela ikus daiteke: 1996an oriotarren %83 ziren euskaldunak, 2001ean %80 eta 2006an %77.\nEuskaldun proportzio handiena gazteen artean dagoela diote datuek. 1999an Siadecok egindako azterketaren arabera, hogei urtetik beherakoen artean %99 ziren euskaldunak eta, gehienak euskaraz hobeto moldatzen ziren gaztelaniaz baino. 2011n, berriz, bi urtetik hamalaura bitarteko haurren %90 inguru eta hamabost eta hogeita hamalau bitarteko gazteen %80 inguru ziren euskaldunak. Gainera, euskaraz ez dakiten haur eta gazte batzuk badirela erakusten dute datuek, batez ere etorri berriak.\nBaina hizkuntza gaitasunetik harago erabilera dago. Orioko Udaleko Euskara Zerbitzuak bi urtetik behin euskararen erabileraren kale neurketak egiten ditu. Neurketa horiek diotenez, euskararen kale-erabilera ez handitzeaz gain, jaitsi egin da adin-tarte batzuetan.\nHelduen erabilera-maila nabarmen jaitsi da: 2011n helduen %61,19ak egiten zuen euskaraz eta 2013an %55,87ak. Gazte eta haurrena, berriz, oso altua da eta urtez urte eusten diote. 2013an %88,5ek hitz egiten zuen euskaraz.\nHerriko bi eskoletan D eredua dago, beraz, Haur Hezkuntza, Lehen Hezkuntza eta Derrigorrezko Bigarren Hezkuntza euskaraz egiten dituzte herriko umeek.\nHorrez gain, bai Zaragueta Herri Eskolak eta bai Orioko Herri Ikastolak martxan dituzte Hizkuntza Normalkuntzarako programak. Programa horien baitan euskararen sustapenerako eta motibaziorako hainbat jarduera egiten dituzte.\nErabileraren alorrean ikerketak egin dituzte bi ikastetxeek. Ikerketa horren arabera, Ikastolako ikasleen %95,2k euskaraz egiten du gela barruan eta %93,4k gelaz kanpo. Zaraguetan ikasleek bi hizkuntzatan hitz egiten dute. Juan Jose Zubizarretaren, eskolako zuzendariren arabera, ohiturak dituzte; garbi bereizten dute irakasleekin ari diren, beren artean ari diren edo eskola jardueretan ari diren.\nEuskaraz ez dakiten atzerritar gero eta gehiago matrikulatzen dira ikastetxeetan, eta horiek euskalduntzeko lan-ildoak eta prozedurak zehaztuta dituzte. Ikasle berrien jatorrizko hizkuntza kontuan izaten dugu beti –dio Saizarrek– ezin baitzaio trataera bera eman gaztelania dakien ikasle bati edota beste hizkuntza baten jabe denari. Ikastolak hizkuntza erabileren behaketa prozesuak ditu, eta horien emaitzaren arabera esku-hartze planak lantzen dituzte. Zaragetan ere badute Harrera Plana. Gaztelera ezagutzen ez duten herrialdeetatik datozen ikasleak erabat murgiltzen dira euskararekin eta azkarrago ikasten dute –dio Zubizarretak–; gaztelera ezagutzen duten ikasleek, ordea, komunikatzeko euskararen beharrik ikusten ez dutenez, ikasketa prozesua luzatu egiten da.\nEuskalduntze-alfabetatzean pauso bat: Euskaltegia\nEuskara irakasteko zerbitzuen alorrean aurrerapauso handia eman du Udalak ikasturte berriarekin: Euskaltegi berria ireki du. Orain arte urtero egiten zen euskara ikastaro eskaintza irailean; Zarauzko AEK-k kudeatzen zuen eta Kultur Etxeko gelatan ematen ziren. Taldeak osatzeko, ordea, zailtasunak izaten ziren.\n2015-2016 ikasturtearekin batera euskaltegi zerbitzu berritua dute oriotarrek, doakoa eta aurrekoa baino zabalagoa. Hasteko, toki fisikoa du orain, Kosta Tailerrean.\nKarkara 2015 abe 03 Orio\nJason Coon Orion bizi den estatu batuarra da. Familiarekin etorri zen, emaztearekin eta seme-alabekin. Guztiek ulertzen dute euskara, eta gurasoak ...\nOrion hezi eta hazi da Hussain. Gaztea da eta zortzi urte daramatza Orion, nahiz eta Pakistanera joan etorriak egin behar izan dituen. Gustura dago...\nMarta Camps: "Mintzapraktika egiteak lagundu egin gaitu”\nEuskal Herrira ikastera etorri eta bizitzen gelditu da Marta Camps. Hemen bizitzeko eta lan egiteko euskara jakitea ezinbestekoa iruditzen zaio kat...


Kontuan izanda gure udak ez direla epelegiak eta hondartzan baino gehiago euriak etxean izaten gaituela ez da harritzekoa nik arreta berezia eskatzen duten liburuak irakurri izana eguzkia ez, baina patxada barra-barra eskaintzen duten hil hauetan.\nAzurmendiren Espainolak eta euskaldunak (Elkar, 1992) liburuak, gogoeta sakonak eta historiako detaileak tantaka ematearekin batera, barre eragiten digu, eta orduak atseginez, baina etekinez, igaro izan ditugun sentsazioa uzten du.\nOdriozolaren Euskal intelligentsiaren ideologia zantzuak (Pamiela, 2002) azkar eta lasai irakur daitekeen saiakera dugu, gure inguruko “argi literarioek” izan dituzten jarrera edo pentsaera politikoen inguruan; hainbat idazlek euren jarrera argitzeko betebeharraren inguruko idaztia.\nSagastizabalen Zorotariko euskal hiztegia (Alberdania, 1996), nahi baino liburu laburragoa, sakelan eramatekoa, edonon irakurtzeko modukoa. Autobusean bat-batean barrez lehertzean denak zuri begira geratzea axola ez bazaizu, bederen.


Nairobirako lehen bidaia hura: Abentura baten hitzaurrea - Nairobitarra\nNairobirako lehen bidaia hura: Abentura baten hitzaurrea\nNairobitarra | 1980-12-14 12:34\n1970ko hamarkadaren amaiera hartan, Tolosaldeko sei-bederatzi lagun sarri samar joaten ziren Pirinioetara, Comer furgoneta haietako batean. Angel Ortizek fresko ditu sasoi hartako gora-beherak: "Lukas Mendikute, Manolo Mokoroa, Josu Iztueta, ni neu… Hainbat zaletasunen artean, motorrean ere ibiltzen ginen eta behin Manolo etorri zitzaidan Bulto anaien kontuarekin, 70ko hamarkadan nola joan ziren motorrean Kilimanjarora eta ea antzeko zeozer egitera animatuko nintzatekeen".\nFrantziako gida bat erosi, eta ideia maparen gainean marrazten hasi ziren, Afrikako berotasunarekin berotzen. Motorrean joatea zen euren lehen asmoa, furgoneta batek lagunduta, baina ezin izan zuten furgoneta lortu; hala ere, asmoa ez zen itzali, ez horratio. "Pirinioetako zeharkaldia egiten ari nintzela, Belaguan azaldu zen Manolo, eta esan zidan: 'Zer, Angel, eta autobusez joaten bagara Afrikara?". Halaxe hasi ziren txatarreriak begiratzen, autobus zahar baten bila. "Gaintzurizketan, Azpeitian, eta beste leku batzutan ibili eta gero, Aizpurua autobusetako lagun baten bidez Donosti-Hondarribi lineako autobus zahar bat ikusi, eta huraxe hartu genuen. Kanpotik ondo zegoen, mekanika aldetik ere aurrenekoan arrankatu zuen…" dio Angelek. Abenturak ere hantxe arrankatu zuen.\nHurrengo hiru-lau hilabeteak auzolanekoak izan ziren, Pegaso zahar hura atontzen eta barrutik prestatzen. Angel bera —"lagun batzuk liatuta"— arduratu zen batik bat autobusa basamortua zeharkatzeko moduan jartzen. Manolo Mokoroari, berriz, alde logistikoa egokitu zitzaion. "Bidaia antolatu bezala prestatu genuen, eta esku orriak egin behar ziren, bidaia ezagutarazi batean eta bestean…". Azkenean, Manolo Mokoroa, Angel Ortiz eta beste hamazazpi lagun elkartu ziren lehen abentura hartarako. "Gasteiz, Bilbo, Donosti eta Tolosako jendea, katalanak, Alicanteko bizpahiru… leku askotako jendea etorri zen". Lehen bidaia hura 99.000 pezeta kostatzen zen, hiru hilabete Nairobira joan eta etorri.


KADETE EUSKAL LIGA: Mondragon Unibertsitateak liderra eraitsi zuen - Euskal Saskibaloi Federazioa\nAlbisteak / Nabariak / KADETE EUSKAL LIGA: Mondragon Unibertsitateak liderra eraitsi zuen\nKADETE EUSKAL LIGA: Mondragon Unibertsitateak liderra eraitsi zuen\nLuzapenean eta Lagunillaren libre bati esker, gipuzkoarren Fundación Bilbao Basket gainditu zuen. Bizkaitarrak lehen postuan mantentzen dira, baina orain Fundación 5+11rekin berdinduta. Nesken mailan, denboraldiko lehen garaipena lortu zuen Movilteck ISB taldeak.\nAsteburua hasi zen jardunaldiko partidarik handiena: garaipena, luzapenean, Mondragon Unibertsitatearentzat Fundacion Bilbao Basket-en aurrean, 87-86ko emaitzarekin. Beti aurretik moreak, lehen laurden zoragarriaren ondoren: 32 puntu eta 5 hiruko. Gipuzkoarrak 16 puntugatik irabazten joan ziren hirugarrenean (59-43), baina liderrak erreakzionatu zuen partida berdintzeko azken minutuan (81-81).\nLuzapenena, Lagunillaren libre batek garaipena eman zie etxekoei, bizkaitarrek ez baitzuten asmatu azken jaurtiketan.\nFundación 5+11-k aprobetxatu zuen Aimar Herranek zuzendutako mutilen porrota sailkapenean harrapatzeko. Joan Braulio-renek erraz irabazi egin zuten ATE Asesores Araberriren aurkako derbian (41-86).\nEta Santurtzin, 20-2ko partzialari esker, hirugarren laurdenean, moreak ihes egin ziren eta garaipen erosoz gozatu zuten Bost Machineren aurrean (85-58).\nBi hirukok azken minutuan denboraldiko lehen garaipena eman zioten Movilteck ISB taldeari (60-58ko emaitza Centro de Estudios Mikeldi USK). Partida osoan zehar atzetik joan eta gero, bilbotarrek buelta eman zioten18 puntu eta 5 hirukorekin azken laurdenaren lehen bost minutuetan (50-55). Etxekoek bultzadari eutsi zioten eta kurtsoaren lehenaz gozatu zuten.\nEta Santanapen, bigarren posturako lehian, Lointek Gernika bigarren laurdenean ihes egin zen garaipena eskuratzeko (54-43).\n21 apirila, 2021|Kadete Euskal Liga, Kadete Mutilak, Nabariak|


2018ko Prezio Publikoen Ordenantza\n2018ko Prezio Publikoak\nCDak Salgai dago\nZuzendaritza II Topaketak\nMUSIKALDI Lehiaketa Arauak\nBilboko Udal Txistulari Bandarekin Kalejira. 2018ko Ttipi Ttapa\nGogoratu Bilboko Txistularien banda munduko danbolinteroen elkarte profesional bakarrenetakoa dela, Erdi Aroan musika-jole eta juglareen udal taldeak izan zirenaren lekuko bizia. Gertakari horren berezitasunak udal danbolinteroan garrantzi kultural eta historikoari buruz, euren errepertorioari buruz, euren funtzio eta historiari buruz hausnartzera eraman beharko gintuzke. Antzina juglare esaten zitzaien, azkenaldian txistulariak ditugu. Danbolinarekin doan txirula-jolearen figura gure herriaren kultur entitatearen zatia da, gure errepertorio zaharrenen kontserbatzaile eta zabaltzaile eta, ia beti, gure uriaren, gure Bilbo maitearen ikurra.\nTxistua eta danbolina aspaldi-aspaldi uztartu ziren. Ikonografia historikoaren arabera, danbolinteroak Europa osoan egon dira XII. mendeaz geroztik, batez ere gotikoaren garaian. Euskal Herrian dokumentu ugari dago garai hartan bazeudela ziurtatzen dutenak.\nXVII. mendera arte kontinente osoan asko erabiltzen zen txistua: ez zen jairik edo dantzaldirik izango txistu barik. Arbeauk dioenez, tresna merkea zen, musika-jole bakarrak egiten zuelako askoren lana. Danbolinaren zehaztasun erritmikoak, bestalde, orduan modan zeuden dantzetarako (gallardak, pabanak, branleak...) beren-beregiko instrumentu bihurtu zuen.\nXVI. mendearen erdialdean biolina agertu eta indarra hartu zuen handikien artean eta ondorioz, danbolintero juglareek herrixketan iraun behar izan zuten herri-musika jotzen. Harrezkero txistuak herrian iraun du; pixkanaka-pixkanaka eta urteak joan eta urteak etorri instrumentu tradizional bihurtuz, tokian tokiko ezaugarrietara egokituta.\nEuskal Herrian euskal musikaz edota euskaldunen musikaz hitz egitean, ezinbestean hitz egin behar dugu txistuaz edo txistulariez. Gure herrietako jendeak urte askotan entzun izan duen musika bakarra elizetakoa edo bertako danbolinteroena izan da. Gure dantza gehienek eta instrumentuen errepertorio gehienek udal danbolinteroen lanari esker iraun dute eta eurei esker transmititu dira; izan ere, XVIII. mendearen azken laurdenean hasi ziren eskolatzen, musika kopiatzen eta konposizioak egiten; musika hori danbolinteroen errepertorioen bidez heldu zaigu.\nErrepertorio gehiena Euskal Herriko Txistularien Elkartearen Txistulari aldizkarian dago argitaratuta. 1927an sortu zen danbolinteroen errepertorioa gordetzako, zabaltzeko, hobetzeko eta areagotzeko.. Aldizkari horretan dantzak eta txistu tradizionaleko errepertorioa argitaratzeaz gain, Guridi, Sorozabal edo Aita Donostia bezalako musikagileak ere ekarri ditu bere orrialdeetara. Ikus dezakegunez, txistulariaren errepertorioa ugaria eta aberatsa da, melodiekin eta dantzekin hasi eta instrumentistarik bikainek euren trebezia erakusteko idatzitako bariazio zailetaraino.\nTxistulari aldizkariaren sorrerarekin batera, gure instrumentuaren historiako beste gertakari garrantzitsu bat zera da, 1978-79 ikasturteaz geroztik ikasgai ofiziala dela Kontserbatorioan, gainerako instrumentuen parekoa arlo akademikoan eta legez.\nGure tradiziozko kulturaren ikurretako bat izan den eta izaten dirauen txistuak ugaldu egin ditu bere aukerak, eta gaur egun nagusi da Europan esku bakarraz jotzeko txirulen artean, bai baliabide pedagogiko eta metodologiaren, irakasleen, ikasketa-programen, txistu eta danbolinen fabrikatzaileen, instrumentuen kalitate eta leuntze-mailaren arloan zein errepertorioa sortzen eta aldiro argitaratzen edota instrumentua jotzeko teknikaren aldetik.\nEra berean, Bilboko danbolinteroen talde berritua, Udalaren Txistularien Banda izenekoa, dokumentu honetan azaldutakoaren erreferenterik argiena eta adibiderik garbiena dela esan daiteke. Talentu handiko lau gaztek osatua; halaxe erakusten baitute euren prestakuntza akademikoak eta esperientzia profesionalak, bai interpretazioan, bai irakaskuntzan.


naiz: agenda - 1901eko balearen arrantza gogoratuko du Oriok larunbatean\n1901eko balearen arrantza gogoratuko du Oriok larunbatean\n2011. urteko Balea Egunaren irudia. (Jon URBE | FOKU)\nEz zen edonolako eguna izan oriotarrentzat 1901eko maiatzaren 14a, Bizkaiko golkoko azken balea harrapatu baitzuten. Hala kantatzen dute Benito Lertxundik famatu egin dituen bertsoek. Eta ez daukate ahazteko oriotarrek. Hura gogoan, festa eguna egiten dute herrian. Bost urtetik behin ospatzen da eta berezia da herritarren egutegian. 2001ean egin zen lehen aldiz. Geroztik, beste hiru aldiz ospatu da: 2006an, 2011n eta 2016an. Iaz izurriak atzeratu egin zuen eta larunbat honetan iritsiko da eguna.\nGoizeko 10.00etan hasiko da eguna itsas ondareari buruzko bisita gidatuarekin, Begi Bistan elkartearen eskutik. Ordu berean, Kultur Etxetik hasita Pello eta Nikolasa erraldoien eta buruhandien kalejira izango da herriko txistulariak lagun dituztela.\n10.45ean herriko plazan eta herrian barrena Harribil dantza taldearen dantza ikuskizuna eta kalejira izango da. 11.30ean Bikamiotatik hasita, herrian barrena Salatxo Abesbatzak kantu kalejira egingo du trikitilarien laguntzarekin. 12.00 herriko plazan sardina-pintxoak eskainiko zaizkie bertaratutakoei.\n13.00etan moilara eramango dute balea arrunlariek eta Salatxo abesbatzaren eta Harribil dantza taldearekin batera egingo zaio ongietorria. 14.30ean herriko plazan herri bazkaria izango da. Tiket denak salduta daude eta 250 lagun inguru elkartuko dira bertan.\nArratsalde partean ere jai giroak jarraituko du. 17.30ean plaza-dantzak iragarri dituzte Xoxote Bandarekin eta Talai-mendi dantza eskolak antolatuta. 20.00etan herriko kaleetan Orkestra Elektrotxaranga eta 22.30ean DJ Aros arituko da.\nIgandean, berriz, aurtengo egitarauari amaiera emanez 12.00etan herriko plazan Gora Kaletxiki Andoaingo musika bandak kontzertua eskainiko du Martin Peronaren omenez, Danbolin Musika Eskolako bandaren laguntzarekin.\nEkitaldietara sarrera doan da.\n«Ilusio berezia egiten didan prentsaurrekoa da, alkate gisa aurkezten dudan lehen Balaren Eguna delako, eta, pandemiaren ostean, festa-giroa berreskuratzeko lehen pausoa ere badelako», adierazi zuen Anuska Esnal Orioko alkateak aurkezpen egunean.\nAzken urteetan Udalak errioaren eta ondarearen aldeko apustu serioa egin duela gogoratu zuen, eta «balea-arrantzak zerbait adierazten badu, herri osoaren batasuna da: herri oso bat helburu baten alde lanean».\nXabi Ibarguren kultur zinegotziaren esanetan «Orioren harrotasunaren parte da ospatzera goazena. Hizkuntzak ez ezik, bizibideak eta ogibideak ere gure identitatea sortzen dute, eta festa hau gure nortasun kolektiboaren parte da».\nAurtengo programa erlojuaren kontra osatu behar izan du Udalak eta, azken edizioa baino txikiagoa izango den arren –herri antzerkirik ez da prestatu–, ilusio eta gogo berdinarekin prestatu dutela nabarmendu zuen. «Egun berezia izango da, eta herritarrak bertan parte hartzera animatu nahi ditugu, Balearen Eguna oriotarrok egiten dugulako berezi».\nLarunbateko egitarauaz gain Udalak herriko eragileekin elkarlanean prestatutako dozenatik gora ekitaldi egin dira egunotan «jaiak sortzen duen zirrararen eta giroaren erakusle».\nLarunbateko, maiatzak 7, Mende bete arraunean eta bertsotan 2001eko ikuskizunaren bideo-proiekzioarekin ekingo zaio programari eta, egun handiaren aurretik, haurrei zuzendutako jarduerak nabarmenduko dira: familia osoarentzako Azken Balea clown antzezlana, bi eskoletako haurrek herrian barrena egingo duten kantu-bira, eta ontzigintzaren inguruko haurrentzako tailerrak, Mutiozabalen (aurrenekoz zabalduko dute ontziola, eraberritze-lanen ondoren). Balearen Egunaren bezperan, bestalde, Benito Lertxundiren kantaldia izango da kiroldegian; sarrera guztiak ahituta daude jada.\nUsoa Zulaikaren kartelak iragarri du egitaraua aurten. Estrainekoz Balearen Egunaren irudia aukeratzeko kartel lehiaketa antolatu du Udalak. Gustura agertu dira udal arduradunak «deialdiak erantzun ederra» baitu. Helduen kategorian hamar lan aurkeztu dituzte eta, Zaragueta IPI Herri Eskolarekin eta Orioko Herri Ikastolarekin elkarlanean, ehunka lan bidali dituzte gaztetxoenera.\n«Litografia estiloko itsasoaren, balearen isatsaren eta hori koloreko eguzkiaren bidez, jaiaren eta herriaren iruditeria modu sinple bezain eraginkorrean bildu ditu sortzaileak», adierazi dute antolatzaileek. Mikel Valverdek eskuratu du epaimahaiaren aipamen berezia. Hauek biak eta beste lanak ikusgai daude kultur etxean, Balearen Egunera arte.


Visesak irabazi du Quality Innovation Award Euskadi 2021 saria Sektore Publikoaren kategorian.\nVisesak, Eusko Jaurlaritzaren Lurralde Plangintza, Etxebizitza eta Garraio Sailari atxikitako sozietate publikoak, Quality Innovation Award Euskadi 2021 saria jaso du Sektore Publikoaren kategorian eta Euskadiren ordezkaria izango da nazioarteko fasean kategoria horretan.\nExcellence Finland finlandiar erakundeak sustatutako sari hauen xedea da erakunde eta herrialde partaideen lehiakortasuna areagotzea bi faseren bidez: tokikoa eta nazioartekoa. Tokiko faserako, EUSKALITeko kudeaketa aurreratuko ebaluazio-klubeko 30 laguneko taldeak ebaluatu ditu hautagaiak eta UNIBASQ Euskal Unibertsitate Sistemaren Kalitate Agentziak identifikatutako berrikuntza-arloko aditu talde batek hautatu ditu kategoria bakoitzeko finalistak. Amaitzeko, EUSKALIT, Innobasque eta Ihoberen Patronatuko erakundeen ordezkariz eratutako epaimahai batek hautatu ditu euskal faseko hautagai irabazleak.\nSari honekin SmartEnCity-Koroatze proiektuan administrazioak duen zeregin berritzailea aitortu da, “eragile ordezkaria” baita birgaitzea sustatzeko; zeregin horretan birgaitze-lanen diseinu eta exekuzio egokia izapidetu, kontratatu, gainbegiratu eta kudeatzeaz gain, finantzaketaz ere arduratzen da onuradunen izenean, eta “giltza eskuan” produktua entregatzen die azkenean.\nVisesarekin batera, beste hauek ere saritu dira: BASQ sneakers, Basque Culinary Center, LEGIT HEALTH, MUTUALIA, EGA SOLUTIONS, Comercializadora La Rioja Alta eta IBERMÁTICA. 8 enpresa horiek euskal faseko irabazleen diploma jasoko dute Eusko Jaurlaritzaren eskutik Kudeaketa Aurreratuko Euskal Sarien Galan, datorren abenduaren 13an.\nZorionak Visesako guztioi, aitorpen honengatik.


Errealitate birtuala formakuntza - Ikasi Formacion PRL\nAlturako lanak ikastaroa\nElementu jasotzaileak ikastaroa\nOrga jasotzailea ikastaroa\nIndustriako Erreskateak eta Ebakuazioak ikastaroa\nPlataforma jasotzaileak ikastaroa\nArriskurik gabeko egoera errealak.\nErrealitate birtuala desberdintasun kualitatiboa da enpresen prestakuntzarako. Tresna berritzailea da prestakuntzan, eta laneko segurtasun eta osasunaren arloko trebakuntza eta entrenamendua areagotzen ditu.\nZergatik? Izan ere, murgiltze-prestakuntza da, erabat praktikoa eta esperientziazkoa, ikaslea inplikatzen duena eta elkarreragiteko aukera ematen diona, proban jartzen duena eta ikasitakoa denbora gehiagoz irauten duena.\nEmaitza da erabiltzaileen trebakuntza eta segurtasun handiena, eta, beraz, baita enpresena ere.\nVR betaurrekoen eta aginteen bidez, simulazio errealak esperimentatzen dira, eskuratutako ezagutzak ingurune seguru batean probatzeko.\nHauek dira Errealitate Birtualeko teknologia duten ikastaroak.\nInstalazioetan arriskuak detektatzea\nIndustria-inguruneetan arriskuak hautemateko gaitasuna entrenatzera bideratutako prestakuntza.\nSimulazioak hainbat egoera ditu, plano bat duen ibilbide bat simulatzen dutenak, norberaren eta besteen arriskuen aurrean segurtasun-akatsak ebaluatuz eta zuzenduz.\nIndustria-lanetarako ekipoa behar bezala erabiltzera eta ikuskatzera bideratutako prestakuntza, desegokia edo akastuna den identifikatzearekin batera.\nSimulazioak aukera ematen dio erabiltzaileari NBE-ak ikuskatzeko, eta, gainera, markatuek (CE, piktogramak, etab.) adierazten duten segurtasun-maila behatzen du.\nMakinak segurtasunez kontsignatzeko prozesuak entrenatzeko prestakuntza.\nSimulazioak kontsignazio-prozesua eta segurtasun-neurriak azaltzeko balio du, baita LOTO prozesu osatugabe batek dakartzan arriskuak ezagutzeko eta saihesteko ere.\nArriskuen prebentzioa instalazioetan\nIndustria-instalazioen erabilera eta segurtasun-neurriak azaltzera bideratua.\nLan-eremuetako eremu garrantzitsuetako arrisku motak azaltzen dituzten ariketak barne hartzen ditu. Beharrezko segurtasun-neurriak, norbera babesteko ekipamenduak ezagutzeko, eta langilea berauek industria-inguruneetan nola erabiltzen diren kontzientziatzeko.\nIndustria-nabe batean zubi-garabia segurtasunez eta arriskuak saihestuz erabiltzen ikasteko entrenamendua.\nErabiltzailea probatzen du eskuratutako ezagutzei dagokienez, giro errealista batean, eta benetako makineriarekin praktika-denborak aurreztuz.\nBBB – Bihotz-biriketako bizkortzea\nOsasun arlokoak ez diren langileen prestakuntza bihotz-biriketako bizkortzeari dagokionez, esperientzia eta ikaskuntza hobetuz, Errealitate areagotuaren eta maniki interaktibo baten bidez.\nSimulazioak larrialdi-egoera baterako eta erabakiak hartzeko prestatzen zaitu.\nAltuerako lanetan segurtasuneko eta arriskuen prebentzioko neurrietan trebatzea. Simulazioa eraikin bateko teilatuan girotuta dago. Bertan, hainbat zeregin egin behar dira eta norbera babesteko hautatutako ekipamendua egokia dela aukeratu eta berrikusi behar da. Giro seguruan proba egiteko modu bat.\nBiltegiko eta logistikako lanpostuetako arrisku nagusiez kontzientziatzera eta horien berri ematera bideratutako prestakuntza, baita arrisku horiek prebenitzeko kausak ezagutzera emateko ere.\nSimulazioak honako hauekin lotutako arriskuen zerrenda bat barne hartzen du: norbera babesteko ekipamenduak, makineriaren erabilera, segurtasun-arau orokorrak eta karga manipulatzeko portaera seguruak.\nSegurtasun-neurriak ikastea eta praktikan jartzea egoera errealistetan.\nSimulazioak hainbat ariketa ditu, erorikoen aurkako sistemak eta altuerako egoera arriskutsuak azaltzen dituztenak, modu seguruan eta arriskuak saihestuz.\nPrestakuntza honen helburua arrisku elektrikoko egoerak ezagutaraztea eta nola saihestu azaltzea da.\nSimulazioak karga elektrikoekin lan egiteko behar diren ekipoak erabiliz, erabakiak modu seguruan hartzen laguntzen du.\nSute txikiak itzaltzeko entrenamendua, su-itzalgailuak erabiliz.\nPrestakuntzak segurtasun-protokoloaren urratsak azaltzeko eta erabiltzaileak eskuratutako ezagutzak probatzeko balio du, aldez aurreko ezagutzak izan edo ez.\nLangileak trebatzeko eta ebaluatzeko prestakuntza, espazio konfinatuekin lotutako operatibo eta arrisku nagusietan.\nAriketa amaitzean egindako akatsak kontsultatu ahal izango ditu eta edukien ulermena ebaluatzeko balio izango du.\nErrealitate Birtuala aplikatzen den prestakuntza behar duzu? Esan zer behar duzun eta lagunduko zaitugu:\nNeurrira egindako ikastaroak eskaintzen ditugu, norberari egokitutakoak.\nZeri ikastaro/prestakuntza interesatzen zaizu?\nBai, pribatutasun politika irakurri dut eta onartzen dut. *\nT. 943 129 697\n© Copyright – Ikasi Formación\nGeure eta hirugarrenen cookieak erabiltzen ditugu erabiltzaile gisa esperientzia hobea izan dezazun.\nZer erabiltzen ari garen jakiteko edo desaktibatu nahi badituzu, joan DOIKETAK atalera.\nInformazio gehiago gure Cookie politikari buruz


Sarrera | Konpetentzia digitala EKI Proiektuan\nEuskal Herriko gazte digital sortzaileek beren edukien garapenerako behar duten informazioa eta laguntza teknikoa euskaraz izatea. Horretarako, ohikoenak diren aplikazioen bideo-tutorialak eta erabilera aukerak euskaraz aurkituko dituzte beraientzat egokitutako webgune honetan.\nWeb 2.0-aren hedapenarekin, aldaketa kualitatibo bat egon da IKTen erabilera orokortzeko prozesuan. Edukien sorkuntza eta zabalkuntza edonorren esku ipini da. Beraz, zer egin dezakegu gure gazteak sortzaile digital eraginkorrak izan daitezen? Eta horretarako euskara erabil dezaten?\nOhikoenak diren aplikazioen gidak, proposamenak eta bereziki, bideo-tutorialak euskaraz sortu eta publikatu. Gaztelaniaz edo ingelesez hain zabalduak dauden tutorialak euskaraz eskaintzea da gure asmoa.\nAurretik esan bezala, gure gazteek edozein aplikazioren erabilera ezagutzeko bideo-tutorialetara jotzen dute, baina horiek ez daude euskaraz, gaztelaniaz edo ingelesez baizik. Hori horrela, teknologiarekin daukaten harremana, askotan, beste hizkuntza batean izaten da. Gure helburua, euskaldunen artean euskararen erabileraren aldeko jarrerak eta motibazioa bultzatzea da, horretarako gida egokiak eta bideo-tutorial propioak eskainiz.


Mugiment programak osasun-zerbitzuen eta kirol-zerbitzuen arteko koordinazioa bultzatu du. Noticias de Gipuzkoa\nMugiment programak osasun-zerbitzuen eta kirol-zerbitzuen arteko koordinazioa bultzatu du\n2018(e)ko uztailaren 20a, ostirala - 17:54etan eguneratua\nJon Darpon sailburuak nabarmendu du jarduera fisikoaren sustapena lehentasuna dela Eusko Jaurlaritzarentzat: "2013-2020 Osasun Planak bost esparru ezarri zituen: ekitatea eta erantzukizuna;gaixorik dauden pertsonei arreta;haur eta gazteen osasuna;zahartze osasuntsua;eta, azkenik, ingurune eta jarrera osasuntsuak. Jarduera fisikoaren sustapenak lotura zuzena du azken bost esparru hauetako hirurekin. Hortaz, ikusten denez, sedentarismoaren aurkako borroka lehentasuna da Jaurlaritzarentzat".\nMugiment programa jarduera fisikoaren sustatzaileek parte hartzeko proiektu ireki gisa planteatzen da;hasieran Eusko Jaurlaritzak ekin zion sustatzaile gisa eta, orain, aldundiek, udalek eta zenbait eremutako beste eragile batzuek -osasuna, hezkuntza, industria edo turismoa- ere lan egiten dute horren baitan. Proiektu horretako ardatzetako bat jarduera fisikoaren orientazio-zerbitzuak dira, udal-mailan sedentarismoaren aurka borrokatzeko eta euskal gizarte aktiboagoa sustatzeko lan egiten dutenak. Lehenengo eta behin, udalerrietako osasun-zerbitzuak (funtsean anbulatorioak) eta, kasu batzuetan, gizarte-zerbitzuak eta hezkuntza-zentroak pertsona inaktiboak identifikatzeaz eta orientazio-zerbitzuetara bideratzeaz arduratzen dira.\nHorren ostean, pertsona horiei arreta emango die, hala nahi badute, ingurunean erabilgarri dauden baliabideak ezagutzen dituen aditu batek. "Orientatzaileak pertsona aktibo bilakatzen lagunduko dio, dauden baliabideen, dituen interesen eta haren premien arabera", azaldu du Zupiria sailburuak. Zerbitzu hori osasun-arazoak dituzten pertsonei bideratuta dago, batik bat, baina herritar orok jo ahalko du bertara, eta bazterketa arriskuan dauden pertsonak integratzeko oso baliagarria izan daiteke.\n"Europan, kirol- eta osasun-zerbitzuen artean koordinatutako lanak esperientzia arrakastatsu ugari ditu, baina, Estatuan, sistema hori berria da. Gainera, kasu honetan anbulatorioak ez ezik, gizarte-zerbitzuak edo hezkuntza-zentroak ere izaten dira kontuan. Sistema hori pixkanaka zabaltzeko apustu egiten dugu;izan ere, oso eraginkorra da pertsona inaktiboak identifikatu eta beren bizi-ohituretan jarduera fisikoa sartzen laguntzeko aukera eskaintzeko", esan du Zupiria sailburuak.\n‘Pertsona aktiboa izateko gida'\nMugiment programaren barruan sustatzen den beste ekimenetako bat ‘Pertsona aktiboa izateko gida' da. Argitalpen horren helburua da herritarren artean jarduera fisikoa sustatzeko eta sedentarismoa gutxitzeko ekimenak bateratzea eta, horretarako, pertsona inaktiboek inaktibo izateari uzteko neurriak lehenestea. Gida horrek jarduera fisikoari bide emateko aholkuak ematen ditu, eta onura fisikoak, mentalak eta sozialak nabarmentzen ditu. Gidak aholku horiek adin-taldearen arabera banatzen ditu: 0-5 urte, 6-17 urte, 18-65 urte eta, azkenik, 65 urtetik gora.\nBestalde, foru aldundiak beren jarduketa-planak garatzen ari dira, Mugiment programaren barruan. Denis Itxasok adierazi duenez, eguneroko kirol praktika eta emakumeen kirol-praktika dira Gipuzkoako Aldundiko lehentasuna arlo honetan: "Gipuzkoak kirolean hasteko eta hura praktikatzeko maila altuak dituen egitura sendoa du, eta emaitza bikainak errendimendu-kirolean. Gure helburua jarduera fisikoa ongizate-iturri gisa unibertsal bihurtzea da, eta emaitzak arrazoia ematen ari zaizkigu. Hitz horiek Osasunaren Euskal Inkestaren (2013) datuetan oinarritzen dira: emakumeen % 68,4 eta gizonen % 74,9 aktiboa da Gipuzkoan. Hala ere, gaur egun, oraindik, Gipuzkoako herritarren % 28, 200.000 pertsona baino gehiago, ez da aktiboa. Helburua da zifra hori % 5era murriztea (% 7 emakumeetan) eta 10.000 gipuzkoar aktibatzea 2019rako".\nAzaldu duenez, programa hau zuzentzen zaie, bereziki, jarduerarik egiten ez duten gipuzkoarrei, kirola egiteko zailtasun handienak dituzten horiei;erabateko berrikuntza dakar, zentzu horretan. Udalekin koordinatuz, hiru biztanleria talde nagusi definitu dira: haurrak (0-8 urte), kontziliazio arazoak dituzten helduak eta adinekoak. Biztanleria talde horiek orain arte ez dute izan benetako espaziorik tokiko eta lurraldeko kirol zerbitzuen agendetan, eta, aurreikuspenen arabera, handia izango da hobekuntza.\nBizkaiko Foru Aldundiari dagokienez, Carlos Sergio Achoteguik nabarmendu du Mugiment proiektuak bat egin duela erakundearen ildo estrategikoekin: "Bizkaiak aspalditik dauka konpromiso argi bat bere herritarrekin kirol-jarduera osasungarria sustatzeko orduan, beharrezko baldintza baita bizi-kalitate maila altuak lortzeko. Halako proiektuak onuragarriak dira, batetik, herritarren osasunean eragin positiboa dutelako eta, bestetik, Aldundiak berak ere, gizarte aktiboa izateko lanean jarraitzeko informazio erabilgarria jasotzen duelako proiektu horiei esker. Hori dela-eta, Eusko Jaurlaritzako Jarduera Fisikoaren eta Kirolaren Zuzendaritzatik Mugiment programa aurkeztu zitzaigunean, argi ikusi genuen bidelagun izango ginela", gehitu du.\nArabako Foru Aldundiaren kasuan, lehenengo fase batean Mugiment programa ezartzeko lanei ekin diete eta programa lehenengo udalerritan garatzen hasia da. Joseba Koldo Perez de Herediak azaldu duenez, Aldundiak bere Mugiment programa zehatza aurkeztuko du epe laburrean, "besteak beste, lurraldean zehar dauden ibilbide berdeak edota bizikletarako ibilbideek sortzen duten sarea baliatuz".


Domusa Teknik | Kontrol elektronikodun altzairuzko galdara\nKontrol elektronikodun altzairuzko galdara\nSIRENA He-HVe tenperatura baxuko galdara bat da, funtzionamenduan ari denean zarata oso txikia egiten duena. Altzairuzko errekuntza-ganbera dauka eta errekuntza-errendimendu handia (PCI-arekiko %93tik gorakoa).\nGaldaren gama hau ErP Europako Zuzentarau berriak ezarritako errendimendu eta etiketatze eskaera guztietara egokitua izan da.\nGaldara honek, 2 bertsio ditu: berogailua soilik edo berogailua eta momentuko ur bero sanitarioa eta 2 potentzia eskaintzen ditu, 28 eta 38 Kw-koa. Modu estankoan instalatzeko aukera ere eskaintzen du, galdararen errekuntzarako gelako airearen beharrik izan gabe.\nFuntzionamendua, elektronikoa da oso-osorik eta diseinua berezia dela eta, erabiltzeko erraza.\nSirena He/Sirena HVe Abantailak\nTenperatura baxuko galdara honek, ACS-ren zirkulazioa-bonba modulatzen duen sistema elektroniko bat dauka, eta horri esker, kontsumorako tenperatura egonkortzen da, beharrezkoa den ur-emaria eta galdaran sartzen den uraren tenperatura gora-behera. Horrek, etxebizitzako tenperatura baxuarekin, keen tenperatura baxuagoekin eta errekuntza-keen beroaren aprobetxamendu maila handiagoarekin lan egiteko aukera eskaintzen du.\nGama honen diseinuaren ondorioz, instalazioa erraza eta eraginkorra da, mintzik gabeko fluxu- etengailudun ekipamendu osoa, bonba bikoitzeko sistema eta segurtasun bikoitzeko purgadore automatikoak direla eta.\nGaldara honek askotariko sistemak ditu (ur falta, bonben blokeoa, inertziaren kontrakoa, izotzaren kontrakoa, legionellaren prebentzioa, etab), funtzionamendu egokia eta produktuaren bizitza luzea ziurtatzeko.\nDiseinu berezia dela eta, zarata oso txikikoa da.\nCARACTERÍSTICAS SIRENA He/SIRENA HVe\nEQUIPAMIENTO SIRENA He/SIRENA HVe\nMEDIDAS SIRENA He/SIRENA HVe\nSIRENA MIX DUO 25 H\nSIRENA MIX DUO 35 H\nSIRENA CAL 25 H\nSIRENA CAL 35 H\nSIRENA MIX DUO 25 HV\nSIRENA MIX DUO 35 HV\nSIRENA CAL 25 HV 1\nSIRENA CAL 35 HV\nPotencia útil KW 26,5 36,8 26,5 36,8 26,5 36,8 26,5 36,8\nProducción ACS L/MIN DT30ºC 12,2 16,3 - - 12,2 16,3 - -\nSalida de gases Tiro Natural Tiro Natural Tiro Natural Tiro Natural Estanca Estanca Estanca Estanca\nPeso KG 130 150 130 150 130 150 130 150\nPerfil ACS XL XL - - XL XL - -\nLimitador de presión minima\nConexion electrica para acumulador\nKit para suelo radiante SRM2\nKit para suelo radiante SRC2\nSIRENA 25 H 3/4”M 1/2”M 650 125\nSIRENA 35 H 1”M 1/2”M 750 150\nSIRENA 25 HV 3/4”M 1/2”M 650 80\nSIRENA 25 HV 1”M 1/2”M 750 80\nSIRENA HE INSTALAZIO ESKULIBURUA\nSIRENA HVE INSTALAZIO ESKULIBURUA


Itzulpenak automatikoki egiteko sistema bat da?\nEz, itzultzaile profesionalek egindako itzulpenak kudeatzeko sistema bat da.\nNorberaren ordenagailuan instalatu behar da?\nEz. Web-aplikazio bat da Itzulpenflow, eta nahikoa da ordenagailuan Interneteko konexioa izatea aplikazioa erabili ahal izateko.\nWeb-aplikazioa martxan jartzeko zerbitzari bat behar dut?\nBi aukera ditugu: aplikazioa bezeroaren zerbitzarietan jartzea edo hodeian ostatatzea. Aukera horren arabera, prezioak aldatu egiten dira.\nNire erakunde barnean instalatu nahi dut zerbitzu hau, informazio konfidentziala sarera ez igotzeko. Posible da?\nBai. Web-aplikazio hau hodeian zein erakundeetako zerbitzarietan instalatzeko aukera eskaintzen dugu, bezeroak egokien irizten dion moduan.\nZenbat balio du web-aplikazio hau nire erakundean ezartzeak?\nItzulpenflow erabiltzaileen lan-moduetara egokitzen dugu, eta prezioa horren araberakoa da.\nErakunde barruan egin ezin ditugun itzulpenak beste itzulpen-enpresa batzuetara bidaltzen ditugu. Hori kudeatzeko balio du?\nBai. Barruan zein kanpoan egiten diren itzulpen-lanak kudeatzeko balio du. Gainera, kanpo-enpresetara bidaltzen diren lanen aurrekontuak modu automatikoan kalkulatzen ditu, eta, beraz, kudeaketa-lana murrizten da. Berdin egin daiteke freelanceekin ere.\nGure itzulpen-enpresan bi langile gara, eta guztia geuk egiten dugu. Merezi digu aplikazio hau ezartzea?\nJasotzen duzuen eskaera-kopurua kudeatzeko eta lan bakoitzaren egoera zein den jakiteko zailtasunak badituzue, bai. Eskaera guztiak Itzulpenflowtik bideratuz gero, lan guztiak kontrolatuak izango dituzue une oro.\nBezeroek zer informazio ikus dezakete?\nItzulpenflow erabiltzen hasi zirenetik plataforma erabiliz egin dituzten itzulpen- eta zuzenketa-eskaera guztiak eta haiei buruzko datuak ikus ditzakete. Gainera, itzultzeko zein zuzentzeko eskaera baten entrega-epea gainditu bada, nabarmenduta agertuko da aplikazioan.\nKanpo-hornitzaileek zer informazio ikus dezakete?\nItzulpena edo zuzenketa egiteko beharrezkoa den informazioa soilik ikusiko dute: dokumentua, hitz- edo karaktere-kopurua, lana amaitzeko ezarri zaion epea...\nItzulpen-fluxu guztia kudeatzeko erabil daiteke?\nBezero batek aurrekontu bat eskatzen duenetik itzulpen edo zuzenketa bat amaitu eta fakturatu bitarteko prozesu osoa kudeatzeko balio du Itzulpenflowk.\nPlataforman dagoen informazioa nork ikus dezake? Eta non jasotzen da informazio hori?\nPlataforman saioa hasten duen pertsona bakoitzak bere profilaren araberako baimenak izango ditu; hau da, informazioa erakutsi edo ezkutatuko zaio duen profilaren arabera. Plataformaren administrariak izango du informazio guztia ikusteko baimena. Gainera, erakusten diren datuak Excel batera ateratzeko aukera eskaintzen du Itzulpenflowk, datuak erraz tratatzeko.\nGuk ez dugu lana azpikontratatzen, eta gure erakundeko sailetarako bakarrik itzultzen dugu. Ondo etorriko zaigu?\nLantaldea kudeatzeko tresna ezin hobea da Itzulpenflow; sisteman kargatuta dauden lanen zerrenda ikus daiteke, eta horietako bakoitza nori esleituta dagoen. Horrela, askoz errazagoa da lan-karga banatzea.


Josu Arrieta, EH Bilduren hirigintza zinegotzia. Argazkia: Aitor Manterola\nUdal Gobernua lantzen ari den ereduaren berri ba al daukazue? Oraindik ez dute landu herri osorako eta oso modu orokorrean dago, zehaztapenik gabe. Badakigu ordainpeko TAO sistema planteatzen dutela. Eta gure ustez ordainpeko TAO sistemak ez du aparkatzeko arazoa konpontzen. Dena den, gure ustez herritarrei aukera eman behar zaie ereduari ekarpenak egin eta erabakitzeko.\nUdal Gobernua ari da auzoetan bilerak egiten... Bilerak dira informatzeko, baina gero ez dira aintzat hartzen ekarpenak. Ardantzabideko kasua ikusi besterik ez dago. Dena den, EH Bilduk ere bere proposamena landu du. Badago abiapuntu jakin bat. Baina ez da proposamen itxia. Zerotik abiatuta zaila da ezer zehatza ateratzea. Guk proposamen bat landu dugu EH Bildu barruan, publiko egin dugu herritarrek ezagutzeko, eta hurrengo pausoa da bilera irekiak egitea, jendearen ekarpenak jasotzea, proposamena egokitzeko eta hobetzeko. Gure nahia da herritarrekin batera landutako eredua eramatea udaletxera, gainontzeko alderdi politikoekin eztabaidatzeko. Urtarrilean hasiko gara bilera irekiekin.\nZein da proposatzen duzuen irtenbidea? Ordainpeko sistema ez da soluzioa. Azken finean, kanpotik datorrenak herri barruan aparkatzeko aukera izango du, baina ordainduta. Ez dio erantzuna ematen leku gabeziari. Gure sistemak aparkatzeko lekua bermatzen die egoiliarrei, eremu gehienak beraientzat gordetzen dira. Hortik aparte, beste hiru eremu bereizten dira, beharraren arabera. Errotazio altukoak, erosketak edo gestioak egiteko; errotazio ertainekoak, kirol instalazioen inguruan; eta egonaldiko luzekoak herriaren kanpoaldean. Hauek denak doakoak. Azkenik, karabana gunea proposatzen dugu Santiago aldean, behar diren zerbitzu guztiekin. Hau ordainpekoa litzateke. Hau guztia uda parterako eta asteburuetarako planteatzen da, ordutegi jakin batzuekin.\nHerria bi eremutan banatu duzue egoiliarrentzat. Zergatik? Ohitura handia dago herrigunetik poligonora edo alderantziz kotxez joateko. Ohitura horiek aldatu behar ditugu.\nBeraz, egoiliar txartelak aukera emango luke norberaren eramuan apartatzeko, ez bestean. Hori da. Baina kontuan izan hau udan eta astebutuetan planteatzen dela. Txartela doakoa izatea planteatzen dugu. Eta uko eginez gero garaje partikularra daukazulako, %50eko deskontua automobilaren gaineko zergan.\nEta Oikian, Artadin edo Narrondon bizi direnak? Txartela izango lukete Zumaiara etortzen direnean lasai aparkatu ahal izateko, gainontzeko herritarrek bezala. Hori bermatzea bidezkoa eta beharrezkoa da.\nNola bermatuko litzateke aparkalekuen erabilera egokia? Zaindariak kontratatuta. Udalak 120.000 euro dauzka aurreikusita TAO sistemarako. Diru horrekin soberan genuke, eta lanpostuak sortuko lirateke.\nBisitariek ez al dute alde egingo ezin badira herrigunera sartu? Zumaia bisita azkarreko leku bihurtu da azkenaldian. Kotxearekin San Telmora igo, hura ikusi eta martxa. Sistema honekin herrian ordu gehiago egitera gonbidatzen dituzu, eta hori ona izango da merkatarientzat eta ostalarientzat.


Betiko zerbitzua gura dute - Bizkaiko Hitza\n2021, abenduak 03 Albisteak, Asteko Gaiak, Bizkaia, Gizartea 223\nGaur bi aste topatu zuten oharra bezeroek Bilboko Otxarkoaga auzoko Kutxabanken bulegoko atean: aurrerantzean soilik martitzenetan eta eguenetan egongo da irekita leihatilako zerbitzua, 08:30etik 12:00etara; ordutegi horretatik kanpo gizarte laguntzak eta pentsioak kobratzeko egunetan irekiko da. “Hurrengo astelehenean joan ginen, eta dagoeneko itxita zegoen”, azaldu du Otxarkoagako Familien Elkarteko Cristobal Rivera Okendok. “Denbora askorik gabe, elkarretaratzea antolatu genuen biharamunerako, eta sare sozialen bidez egin genuen deialdia. Ehun bat lagun elkartu ginen, megafono batekin”. Martitzenean, bigarren elkarretaratzea egin zuten Kepa Enbeita plazako bulegoaren parean; eta martitzenero egiteko asmoa dute. “Auzoan daukagun banku bulego bakarra da. Hori zarratzen badigute, zer egin behar dugu? Otxarkoagan daukagun zerbitzu galeran beste pauso bat da”, salatu du. 10.000 bizilagun dira.\nKutxabankeko komunikazio arduradun Endika Ruiz de Zaratek zehaztu du bulegoa ez dela zarratu: “Lehen bezala, irekita egongo da; leihatilako zerbitzua murriztu da”. Esan du gaur egungo erabilerara egokitu direla. “Gero eta gutxiago erabiltzen da zerbitzu hori, eta eskaerara egokitu dugu. Gehiago erabiltzen den egun berezietan, pentsioak edo laguntzak kobratzen direnetan, esaterako, normal irekiko da leihatila, martitzen edo eguen ez bada ere”.\nRivera Okendok azaldu du ez dela egoera horretan dagoen Bilboko auzo bakarra; auzo periferikoetan “ohikoa” bihurtzen ari dela. Maiatzean, berbarako, Arangoitiko bizilagunek manifestazioa egin zuten Bilbo erdigunean, iazko udan itxitako bulegoa zabaltzeko eskatzeko. Kasu horretan, Kutxabankek ez ezik, Caixabankek ere itxi zuen bulegoa. Arangoiti banku bulego barik geratu zen. Eta arazoa ez da soilik hiriburukoa. Bizkaiko landa inguruko herrietan ere nabaritu dute zerbitzuaren galera.\nIaz, Kutxabankek Ean duen bulegoko kutxa automatikoari su eman zioten. “Kutxabankek bulegoa ixteko aprobetxatu zuen erasoa, eta ordutik itxita dago”, azaldu du Iratxe Arriola alkateak. Herrian hainbat protesta egin dituzte bulegoa berriz irekitzeko eskatzeko; udalak ere hartu-eman zuzena izan du. Kutxabankek argi esan die ez duela bulegoa berriro irekiko. Udalak erabaki du udal eraikin batean kutxa automatikoa jartzea; gutxienez, zerbitzu horri eusteko. Lehiaketa publikora aterako dute, eta Kutxabankek hitzeman die aurkeztuko dela. “Gutxienez, zerbitzu horri eutsi nahi diogu. Herrian taberna asko ditugu, eta behar dute eskudirua”.\nBulegoa galtzeak, batez ere, adinekoei, merkatariei eta ostalariei eragiten diela dio Rivera Okendok. “Tabernari eta dendariek, esaterako, sarri behar izaten dute eskudirua, diru xehe barik geratu direlako. Orain nora joango dira bila? Metroa hartu eta Bilbo erdigunera?”. Egoera antzekoa da Ean. Orain, Lekeitiora edo Gernika-Lumora joan behar dute lehen herrian egin zitzaketen kontuak egitera, eta adinekoentzat arazoa da hori. “Herritik kanpora mugitzeko zailtasunak dituzte askok. Hemen ez dago ez metrorik, ez trenik. Garraio publiko bakarra Bizkaibus da, baina ez du maiztasun onik: bi ordurik behin igarotzen da”.\nEako alkateak “eredu soziopolitiko baten barruan” kokatu du bulegoak zarratu eta kutxa automatikoak kentzeko estrategia: “Eusko Jaurlaritzako agintarien eredua euskal hiria sortzea da, eta horretan kanpoan geratzen gara herri txikietan bizi garenok. Horren ondorio da zerbitzuak galtzea”. Baina, hirietan ere, antzeko sentipena dute periferiako auzoetan bizi direnek.\nRuiz de Zaratek esan du bankuko jardueren digitalizazioa gero eta handiagoa izan dela azken urteetan, eta pandemiarekin nabarmen igarri dutela. Hauxe diote estatistikek: aurtengo lehen seihilekoan, kutxa automatikoen erabilera %20 gutxitu da; %31 egin du behera eskudiruaren erabilerak. Iaz “izugarri” nabaritu zuten, pandemiaren gogorrenean jendeak beldurra ziolako eskudirua edo kutxa automatikoko teklatua ukitzeari. “Birusa gainazalak ukituta kutsatzen den ustea gezurtatzean, lehengora itzuliko ginela pentsa zitekeen, baina ez da hala izan”. Gainera, nabarmendu du adinekoen artean nabaritu dutela igoerarik handiena. “Gazteek lehendik ere txartelarekin ordaintzen zuten. Orain, nagusiak ere ari dira aldaketa hori egiten. Eguneroko erosketak eta gastu txikiak ere, gero eta gehiago horrela ordaintzen dira; beraz, eskudiruaren beharra ez da lehen bestekoa”.\nKutxabankek merkatuaren %40 du Bizkaian, eta haren erabakiak gehiago nabaritzen dira. Herri txikietan presentzia handiena duen bankua da. Baina ez da bulegoak itxi eta kutxa automatikoak kentzen dituen bakarra. Ramon Areces fundazioaren azterlan baten arabera, herrialdean, guztira, 1.053 bulego zeuden 2008ko irailean; 2020ko abenduan, 575. Hau da, %45 zarratu dituzte. Ondorioz, 112 udalerrietatik 47k ez dute bulegorik, eta 38.511 herritar dira zerbitzu hori jasotzera beste herri batera joan behar direnak. Batez beste, lau kilometro egin behar dituzte gertueneko bulegora, eta 6,7 minutu behar dituzte horretarako, autoz.\n+ Konponbidea, “berriz benetako banku publiko” bihurtzea


Oposizioa “sistematikoki” isilaraztea leporatu dio Omniak udal gobernuari, “Laudion garbi baten alde” aurkeztutako mozioak direla eta - Laudio - Aiaraldea.eus\nOposizioa “sistematikoki” isilaraztea leporatu dio Omniak udal gobernuari, “Laudion garbi baten alde” aurkeztutako mozioak direla eta\nTxabi Alvarado Bañares 2020-10-04 18:05\nEAJk 2015ean aurkeztutako mozio baten kopia aurkeztu zuen Omniak udalbatzan, udal gobernuak opozisioaren proposamenak beti isilarazten dituela salatzeko.\nPrentsa oharra plazaratu du Omniak iragan asteleheneko Udal Osoko Bilkuran jazotako gertakari bat dela eta. Alderdi laudioarrak mozioa aurkeztu zuen udalbatzan, “Laudio garbia” aldarrikatzeko. Izan ere, talde politiko horretako kideen ustez, udalak “ezer gutxi” egin du alor horretan legealdiko lehen urtean.\nHorren aurrean, udal gobernua “betikoa” egitera mugatu zen, Omniaren aburuz: “mozioa alternatiboa aurkeztea eta duen gehiengoa baliatzea hori inposatzeko. Hain ohituak daude modu horretan funtzionatzera ez ziotela gure idazkiari behar bezala erreparatu”. Izan ere, opozisioko taldeak aurkeztu zuten mozioa “EAJk aurreko legealdian aurkeztutako beste baten kopia” zen.\nGauzak hala, Omniako kideen aburuz, argi geratu da zein den udal gobernuak duen funtzionatzeko modua. Opozisioko taldeak isilarazi nahi izatea leporatu diete EAJ eta PSE-EEri.\nHorrez gain, gertatutakoak beste gauza bat frogatzen duela ere nabarmendu dute: “EAJk oposizioan dagoenean gauza bat esaten duela eta gobernuan dagoenean, aldiz, beste bat”.\nIzan ere, EAJk 2015ean aurkeztutako mozioak udalean jartzen zuen herrian dauden pintaketak ezabatzeko ardura. Astelehenean aurkeztutako mozio alternatiboan, ordea, “eraikin pribatuen jabeengan” jarri zuten EAJk eta PSE-EEk erantzunkizuna, Omniaren ustez.\nAlderdiko kideek onartu dute udal gobernuak diru partida batzuk zehaztu dituela aurrekontuetan garbiketa zereginetarako, baina ekintza horiek “berandu” datozela gaineratu dute.


Xiberoan murgiltze eredua orokortzeko beharra eztabaidagai | Euskal Herria | KAZETA\n2021 MAI. 15 - 13:50h\nXiberoan murgiltze eredua orokortzeko beharra eztabaidagai\nEuskararen etxeko transmisioaren agorpenaz arranguraturik eta sistema elebidunaren mugak ikusirik, Xiberoko EH Baik irakaskuntzan euskara ikasteko beharko litzatekeen sistemaz mintzaldia antolatu du Maulen maiatzaren 22rako.\nSohütako Eperra da Alozekoarekin batera Xiberoan den bi ikastoletako bat. © Guillaume Fauveau\nIrakaskuntzan murgiltze sistema hedatu eta orokortzeko beharra Ipar Euskal Herrian agerikoa bada, Xiberoan ere horren premia mahai gaineratu du herrialde mailako EH Baik. Izan ere, ohartarazi duenez, «ohartzen gira euskara arriskuan dela Xiberoan, etxeko transmisioa agortzen ari baita. Transmisio hori segurtatzeko, irakaskuntza bide nagusia bilakatzen ari da».\nHorrekin batera, oren parekotasunaren, hots, sistema elebidunaren mugak agerikoak direla uste du mugimendu abertzaleak, bereziki burasoetatik bat edo biak erdaldunak diren familiak kontuan hartzen badira. Horregatik, «murgiltze eredua agertzen da haurrak elebidun oso bilakatzeko sistema eraginkorrena», dio prentsari igorritako oharrean, gaineratuz, «funtsezko kanbiamendu batendako, Xiberoan beharko genuke murgiltzea orokortu».\nGaiaren garrantzia plantan emateko eta hautetsi, buraso nahiz irakasleen arteko eztabaida abiarazteko, gogoeta proposatu du Xiberoko EH Baik maiatzaren 22an antolatu duen mintzaldi baten bidez. Goizeko 10.00etan emana dute hitzordua, Maule Baitha zineman.\nBertan mintzatuko dira Antton Curutcharry Euskal Elkargoko lehendakariordea eta hizkuntza politika eta kultura arduraduna, Alain Iriart Hiriburuko auzapeza, Jeanne D’Arc Mauleko eskola pribatuko irakasle bat, Oihana Larranadaburu Sohütako Epherra ikastolako zuzendari eta irakaslea eta Peio Dachaguer Irisarriko eskola publikoko irakaslea.\nHitzartzeak euskaraz izanen dira, baina frantsesezko itzulpena bermatuko dute. Halaber, neurri sanitarioak errespetatzeko, lekuak mugatuak izanen dira. Aitzinetik izena emateko xiberoa.ehbai@gmail.com helbidera idatzi behar da.


Irakaskuntza publikoan bozak dituzte gaur Araban, Bizkaian eta Gipuzkoan | ordezkoakmartxan @gmail.com\nIrakaskuntza publikoan bozak dituzte gaur Araban, Bizkaian eta Gipuzkoan\nPosted on otsaila 16, 2011\nHezkuntzan hasi eta unibertsitateraino, guztira 32.000 langilek dute hauteskundeetan bozkatzeko eskubidea. Irakaskuntzan egindako murrizketak, CCOOk eta UGTk gutxiengoan Eusko Jaurlaritzarekin sinatutako akordioa eta Hezkuntza Saila curriculumean egiten ari den aldaketak, hiru giltzarri horiek izango dituzte irakaskuntza publikoko hauteskundeek. Gaur aukeratuko dituzte langileen ordezkariak Arabako, Bizkaiko eta Gipuzkoako ikastetxe publikoetan. Maila guztietako langileak daude deituta botoa ematera, Haur Hezkuntzatik EHUrainokoak; guztira, 32.000 pasatxo. Hainbat ikastetxetan eguerdira arte soilik emango dute eskola, langileek modua izan dezaten hauteskundeetan parte hartzeko.\nUnibertsitatez kanpoko lan ituna ekainean sinatu zuten Hezkuntza Sailak, CCOOk eta UGTk. Esan zuten «murrizketei eusteko horma» zela; gehiengoak, ordea, salatu zuen murrizten ari zela taldea. Funtzionarioen soldata jaisteko erabakiak ere eragin die ikastetxe publikoetako langileei. Jaurlaritzak curriculumean egindako aldaketek zeresana eman dute azken hilabeteetan, bereziki Bakerako Hezkuntza Planak.\nAurreko bozetan, LABek lortu zuen ordezkari gehien unibertsitatez kanpoko irakaskuntzan, atzetik ELA eta CCOO utzita. EHUn, CCOOk irabazi zuen.\n← Hauteskunde sindikalak EAE-ko irakaskuntzan\nLABek eta EILASek irabazi dute hezkuntza publikoan, eta zigorra jaso du CCOOk →